ועדת הפנים והגנת הסביבה, כנסת 25, פרוטוקול מספר 151, 2023-12-11 00:00

חנוך דב מילביצקי: בוקר טוב

חנוך דב מילביצקי:  ברוכים הבאים

חנוך דב מילביצקי:  לפני שנתחיל בנושא הישיבה, שזה נושא הפיטורים של סגנים ברשויות המקומיות, יש איתנו נציגים ממשפחות החטופים שביקשו לשאת דברים

חנוך דב מילביצקי:  בבקשה

יפעת זיילר: שלום, אני יפעת

יפעת זיילר:  אני בת דודה של שירי ביבס, שחטופה כבר 66 ימים עם שני ילדיה, כפיר ואריאל

יפעת זיילר:  כפיר עוד רגע בן 11 חודשים

יפעת זיילר:  בעלה ירדן חטוף גם

יפעת זיילר:  המון דברים נאמרים בימים האחרונים על דילמות, אז אני רוצה לספר לכם רגע מה זו טרגדיה

יפעת זיילר:  טרגדיה זה כשב-6 באוקטובר בת דודה שלי השכיבה שני ילדים בריאים במיטה שלה, שהיא יודעת ובטוחה ששומרים עליה

יפעת זיילר:  טרגדיה זה ש-66 ימים אנחנו לא יודעים שום דבר על מה עלה בגורלם מאז הבוקר למוחרת, לא שלה ולא של הילדים

יפעת זיילר:       טרגדיה זה לראות סרטון מזעזע של אהבת חייה, ירדן, שמספרים לו מה שמספרים לו בשביל לראות את מצבו מתדרדר, וכל יום שעובר המצב שלו קשה

יפעת זיילר:  אני רוצה שתחשבו כשיש דילמה על הילדים שלכם ועל הנכדים שלכם במצב הזה

יפעת זיילר:  ראינו את הפירות של עסקה, ראינו את החיבוקים

יפעת זיילר:  תזכירו לי שיש ערך לתעודת הזהות שלי

יפעת זיילר:  תזכירו לי שיש ערך לזה שאנחנו אזרחים פה

יפעת זיילר:  וזו גם הממשלה שלי, שמייצגת גם אותי

יפעת זיילר:  שמייצגת גם אותם

יפעת זיילר:  ששמה אותם בראש סדר העדיפויות

יפעת זיילר:      ואני אומרת את זה כשאני יודעת שכל חייל וחיילת, וכל מפקד ומפקדת בשטח, חלום שלהם למצוא שני ראשים ג'ינג'ים

יפעת זיילר:  אבל זו לא המציאות, זה הרבה יותר מורכב

יפעת זיילר:  צריך לחתור לעסקה, לא לחכות שעסקה תגיע

יפעת זיילר:  תודה רבה

נעם אלון: שלום, אני נעם אלון, בת הזוג של ענבר היימן

נעם אלון:  ענבר נחטפה ב-7 באוקטובר ממסיבת הנובה

נעם אלון:  לצערי, כבר 66 ימים שאין לנו אות חיים ממנה

נעם אלון:  אנחנו יודעים שהיא נפצעה בחטיפה, אנחנו מאמינים שהיא בחיים, אבל אנחנו לא יודעים בוודאות

נעם אלון:       דבר אחד אנחנו כן יודעים, והעדויות של הגברים והילדים והנשים שחזרו מחדדות את זה, שהמצב של החטופים בעזה הוא לא טוב, וכל יום יכול להיות היום האחרון

נעם אלון:  אנחנו לא יודעים אם ענבר בחיים אבל אנחנו כן יודעים שכל יום שהיא נשארת שם, הסיכוי שהיא תחזור בחיים הוא יותר קטן

נעם אלון:  וחשוב לי שתדעו את זה שאין לה הרבה זמן

נעם אלון:  זאת אומרת, גם אם היא בחיים אנחנו לא יכולים להיות בטוחים שהיא תהיה בחיים מחר או בשבוע הבא

נעם אלון:  כל יום הוא קריטי

נעם אלון:       העובדה שעסקת השבויים, שכבר קרתה, הוכיחה לנו שזו דרך בטוחה ונכונה להחזיר הביתה את כל החטופות והחטופים, זה מלמד אותנו שזה מה שצריך לקרות

נעם אלון:  וברור לכולנו כאן, אני מניח, אני מקווה, שנידרש לשלם מחירים כבדים

נעם אלון:  אני פשוט רוצה שנשלם אותם לפני שיהיה מאוחר מידי, שעוד יהיה את מי להחזיר

נעם אלון:  כי ענבר חיה כרגע על זמן שאול

נעם אלון:  אנחנו מאוד מקווים שנראה אותה בחיים, וזה בכוחכם לדאוג שנראה אותה בחיים

נעם אלון:  הדרך לעשות את זה היא באמצעות עסקה

נעם אלון:  באמת צריך לשלם כל מחיר בשביל להחזיר אותה בחיים, בשביל להחזיר את כל החטופים בחיים

נעם אלון:  תודה

אסתר בוכשטב: אני אסתר בוכשטב, אמא של יגב בוכשטב

אסתר בוכשטב:  יגב בן 34, הוא נחטף מביתו בקיבוץ נירים בשבת ה-7 באוקטובר

אסתר בוכשטב:  הוא היה מהחטופים הראשונים שנחטפו ממש על הבוקר

אסתר בוכשטב:  אשתו, רימון, השתחררה בעסקה

אסתר בוכשטב:  אנחנו שמחים ומודים לכל מי שעזר בעסקה הזאת להחזרת החטופות והילדים שהגיע

אסתר בוכשטב:  אבל יחד עם זאת, אנחנו כואבים, ואני לא יודעת אפילו איך לבטא את זה, אבל מאז החזרה, יחד עם השמחה שלנו שרימון חזרה והחטופות האחרות והילדים, שאני חייב להגיד שכולנו משפחה אחת כי רוב החטופים והילדים החטופים והחטופות הם ממכרינו

אסתר בוכשטב:  אנחנו חלק מהמשפחה הזאת

אסתר בוכשטב:  גם מי שלא הכרתי קודם, הצלחנו להכיר בתוך התקופה הזאת במטה החטופים

אסתר בוכשטב:  ואנחנו שומעים עדויות שיוצאות לאט-לאט, אבל יוצאת בצורה מאוד-מאוד קשה

אסתר בוכשטב:  אנחנו שומעים על חוויות מאוד-מאוד קשות שהם עוברים

אסתר בוכשטב:       הסיפורים לאט-לאט מתגלגלים

אסתר בוכשטב:  ואני יכולה להגיד לכם שהחברה מנירים שהשתחררה עדיין מתקשה להיפגש איתי כי היא יודעת שהבן שלי שם

אסתר בוכשטב:  והיא מדברת עם כל חבר קיבוץ אחר

אסתר בוכשטב:  איתי היא מדברת בטלפון כי קשה לה לעמוד מולי ולהתמודד עם זה שהבן שלי נשאר שם

אסתר בוכשטב:  הבן שלי והבן שלה

אסתר בוכשטב:  כי הסיפורים מאוד קשים

אסתר בוכשטב:  ואני נותנת לה את הזמן כי אני מבינה שזה קשה

אסתר בוכשטב:  אז אני מבקשת, תחשבו על זה

אסתר בוכשטב:  תבינו שהמצב שלנו הוא בלתי אפשרי ואנחנו חייבים להחזיר אותם כמה שיותר מהר

אסתר בוכשטב:  אין להם תרופות, אין טיפול רפואי

אסתר בוכשטב:  הרבה מאוד מהם עם בעיות בריאות

אסתר בוכשטב:  לא חטפו לפי פרופיל מסוים, חטפו כל מה שהיה

אסתר בוכשטב:  ואנשים שם צריכים להתמודד עם דברים שאני לא יודעת מי יכול להתמודד איתם, אבל זה בלתי אפשרי

אסתר בוכשטב:       ההתעללויות שם, יש התעללויות, יש פגיעות, יש אלימות

אסתר בוכשטב:  ואני לא מדברת על המחסור במזון, מחסור בתרופות

אסתר בוכשטב:  הם סיפרו לי שהם קיבלו שקית עם תרופות אבל זה תרופות מקריות כך שמי שיש לו סכרת צריך לקבל תרופה ללחץ דם אולי והפוך

אסתר בוכשטב:  וזה פשוט בלתי אפשרי

אסתר בוכשטב:  אני תושבת העוטף כבר למעלה מ-40 שנה

אסתר בוכשטב:  אני חברת קיבוץ נירים, אני מכירה את המצב הבטחוני

אסתר בוכשטב:  לאורך כל השנים אני חיה בנירים, אני מעולם לא התפניתי

אסתר בוכשטב:  זו הפעם הראשונה שיצאתי מהקיבוץ בפינוי

אסתר בוכשטב:  אני מבינה את הצורך בלהתמודד עם המצב הבטחוני

אסתר בוכשטב:  אני הכי רוצה בעולם לחזור לקיבוץ ולחיות בביטחון

אסתר בוכשטב:  אבל היום אני מבינה שמה שחשוב זה קודם כול החזרת החטופים

אסתר בוכשטב:  כולנו, תושבי העוטף, נתמודד עם עוד כמה חודשים לגור מחוץ לבית שלנו

אסתר בוכשטב:  גם אם זה ייקח יותר מכמה חודשים

אסתר בוכשטב:       אנחנו חייבים להבין שהדבר הכי חשוב היום זה העסקה, החזרת החטופים

אסתר בוכשטב:  כי להם אין זמן

אסתר בוכשטב:  אנחנו יכולים להסתדר מחוץ לבית שלנו, עם כל הקשיים, עם כל הבעיות של זה

אסתר בוכשטב:  אבל לחטופים אין זמן

אסתר בוכשטב:  הזמן שלהם הולך ואוזל

אסתר בוכשטב:  ומשבוע שעבר אנחנו רואים מה קורה: חטופים, עוד חטוף ועוד חטוף – מתגלים כנרצחים

אסתר בוכשטב:  אנחנו מבקשים, אני לא יודעת כבר איך להגיד, המקום הזה שאנחנו נמצאים בו כל הזמן בזעקה ובתחינה הוא מקום מאוד קשה נפשית

אסתר בוכשטב:  אבל אני מבינה שהיום אין לי דרך אחרת להסביר לכם כמה המצב קשה

אסתר בוכשטב:  אני מבקשת מכל מי שעוד לא שמע עדויות של חטופות, לדבר עם חטופות

אסתר בוכשטב:  הן מוכנות לדבר

אסתר בוכשטב:  תדברו איתן ותבינו באיזה מצב אנחנו נמצאים

אסתר בוכשטב:  אלה אנשים שנכנסו לאירוע הזה בלי הכנה

אסתר בוכשטב:  שוב, תעשו כל מה שאפשר כדי להחזיר אותם כמה שיותר מהר

אסתר בוכשטב:  תודה

לינור דאהן: שלום, אני לינור דאהן, מהמשפחה של עופר קלדרון, שנחטף עם שני הילדים שלו ב-7 באוקטובר מניר עוז

לינור דאהן:  שני הילדים הוחזרו לנו בעסקה

לינור דאהן:  הם לא הוחזרו לנו בחילוץ הרואי, הם לא הוחזרו לנו באנטבה - הם הוחזרו לנו בעסקה, שבה שני הצדדים לא נלחמו, שני הצדדים דיברו

לינור דאהן:  וחזרו אנשים חיים

לינור דאהן:       אומרים לנו להיות מנומסים, אומרים לנו להיות לא מתריסים, אומרים לנו להיות שקטים כשאנחנו באים לכנסת, אנחנו רוצים שיקשיבו לנו ולא להיות לעומתיים, ולא לעורר אנטי

לינור דאהן:  כשאנחנו אומרים "אנחנו", זה לא אנחנו – זה אנחנו

לינור דאהן:  אתם רק במקרה לא עופר

לינור דאהן:  הילדים שלכם הם רק במקרה לא הילדים של שירי

לינור דאהן:  זה רק במקרה שאתכם לא חטפו, שהסבתות שלכם עכשיו לא מתות שם, שלא אונסים את הילדות שלכם, שלא מכים את הבנים שלכם

לינור דאהן:  שאתם חוזרים היום הביתה, מדליקים נרות, אוכלים סופגנייה, מי שחוגג את חנוכה

לינור דאהן:       אני אתמול קניתי לבת שלי מעיל

לינור דאהן:  לא הצלחתי להתרומם אחר כך כל אחרי הצוהריים מזה שקניתי לה מעיל

לינור דאהן:  לא חושבת שיש לו מעיל

לינור דאהן:  אולי הוא כבר עם דלקת ריאות שאין איך לטפל בה, אולי הוא הבא בתור שיודיעו לנו שהוא מת בארון וחוזר לא חי

לינור דאהן:  אין זמן

לינור דאהן:  אני באתי לדבר היום על בהילות

לינור דאהן:  אני יודעת שהרבה ממי שיושב פה מסביב לשולחן בסך הכל בא לכאן בשביל איזשהו דיון כדי להשתתף בו

לינור דאהן:  אבל דעת הקהל, אנחנו כבר יודעים, היא מאוד חשובה

לינור דאהן:  דעת הקהל זה כל מי שיושב כאן, וההיכל הזה, היכל הכנסת והממשלה, הוא מי שבסוף מקבל את ההחלטות

לינור דאהן:  והוא צריך יהיה לקבל החלטות אמיצות

לינור דאהן:  הוא כבר היה צריך לקבל אותן

לינור דאהן:  התאריך היום לא ה-11 בדצמבר, היום התאריך הוא ה-66 באוקטובר

לינור דאהן:  בשבילם אין יום, אין לילה, אין שעון

לינור דאהן:  אי אפשר לדעת כמה זמן עבר, כמה זמן נשאר, למה הם הלכו, למה אותנו הפקירו עוד פעם ועוד פעם ועוד פעם

לינור דאהן:       מה עוד יצטרך לעבור עלינו עד שהממשלה שלנו תחליט שהגיע הזמן בשבילנו להינצל? איך יכול להיות שעד עכשיו לא הצילו אותנו? איך יכול להיות שאת מישהו אחר כן הצילו? מה זה עסקה בכלל, מדובר בחיי אדם

לינור דאהן:  בחיי אדם של המדינה שלנו

לינור דאהן:  בחיי אדם שהמדינה שלנו הפקירה, וממשיכה להפקיר יום אחרי יום

לינור דאהן:       אז אני באתי לדבר על בהילות, ואתם עם המילה "בהילות" תלכו הביתה ותספרו על זה היום כשאתם מדליקים נרות, מי שמדליק נרות

לינור דאהן:  אין להם זמן

לינור דאהן:  הם מתים, או ממחלות או מחמאסניקים או ממשהו שיקרה להם

לינור דאהן:  ואומרים לנו שהחמאס עושה איתנו לוחמה פסיכולוגית – הלוחמה הפסיכולוגית קורת גם כאן, כשאסור לדבר על זה ומותר לדבר על זה, ו"אל תדברי על עסקה כי את לא טקטיקנית ואת לא דיפלומטית

לינור דאהן:  ואל תדברי על הפסקת אש כי את לא אשת צבא"

לינור דאהן:  נכון – אני לא אשת צבא, אני לא טקטיקנית, אני לא מדינאית, אני מהמשפחה של עופר וסהר וארז, וסבתא כרמלה ונויה שנרצחו ב-7 באוקטובר, אז אני כבר ממשפחה שכולה גם

לינור דאהן:  אני הרבה מאוד דברים

לינור דאהן:      אני רוצה שהם יחזרו היום, לפני שחנוכה נגמר, כי אין להם זמן

לינור דאהן:  והם לא שלי ושלה ושלו ושלה, הם של כולכם

לינור דאהן:  ועם זה אתם תלכו הביתה ואת זה אתם תחזירו חזרה למי שאתם עובדים איתו בכנסת

לינור דאהן:  הם של כולנו

לינור דאהן:  ואין לנו תקומה למדינה הזאת עד שלא כולם בבית חיים, ממי שעוד נשאר להציל חיי

לינור דאהן:  תודה

יפעת זיילר: אני רוצה להגיד רק עוד דבר אחד

יפעת זיילר:  מה יקרה אם המשפחה שלי תחזור בשקים חזרה לארץ בגלל שהם טענו עוד יום, בגלל איזשהו שיקול דעת של רגע

יפעת זיילר:  מה יקרה כשישמעו ששני הילדים האלה כבר לא בין החיים? אוקיי

יפעת זיילר:  אנחנו מדברים המון, מסיימים נאומים בעתיד המדינה, טובת עתיד המדינה

יפעת זיילר:  זה עתיד המדינה, היא עתיד המדינה, הוא עתיד המדינה

יפעת זיילר:  אנחנו חפצי חיים

יפעת זיילר:  נכון, זה מה שמבדיל אותנו מהצד השני

יפעת זיילר:  אז בואו תראו לנו שחיים חשובים יותר

יפעת זיילר:  זה הכול

יפעת זיילר:  תודה רבה, סליחה

חנוך דב מילביצקי: תודה רבה

חנוך דב מילביצקי:  גם אין לך על מה להתנצל

חנוך דב מילביצקי:  חשובה התזכורת היומית הזאת

חנוך דב מילביצקי:       אנחנו נעבור לנושא הדיון

חנוך דב מילביצקי:  נאור, אתה רוצה להתחיל? יש פה מישהו מחברי הכנסת שרוצה לדבר לפני שאנחנו מתחילים?     

נאור שירי: טוב, אני אגיד משהו שלא קשור לדיון

נאור שירי:  גם יש הרבה שבאו לדבר

נאור שירי:  אנחנו בסוף בוועדת הפנים, למרות שמאוד קשה להמשיך

נאור שירי:  לפני כמה ימים החליט שר הפנים על בחירות מקומיות

נאור שירי:  הוא הגיע, הגענו לפה לפני פחות מחודשיים, חודש וחצי, ותיקנו את חוק הבחירות ואפשרנו הארכה, דחייה

נאור שירי:  אתה זוכר, אדוני יושב-הראש, אני לא יודע אם היית בכל הליך החקיקה, אבל בטח גם מנהלת הוועדה וגם היועץ המשפטי, כשאני ביקשתי והדגשתי את ההליך הפרוצדורלי שצריך להגיע לוועדה, וגם שאנחנו נהיה חלק מהליך, לא קבלת החלטות אבל לפחות לשקף לנו את הנתונים

נאור שירי:  גם לפני שבוע וחצי, עוד לפני שהשר החליט, שלחתי מכתב גם ליושב-הראש וגם לשר שאני רוצה לבוא ולשמוע על מה, למה, למה דוחים, למה משאירים

נאור שירי:  לא יודע, לא אמרתי עכשיו דברים ברומו של עולם, איזו הבנה שנייה לגבי איך מתקבלות החלטות בנוגע לבחירות במדינת ישראל

נאור שירי:       אדוני, היועץ המשפטי, אתה זוכר שביקשנו את זה? שום דבר

נאור שירי:  ישב פה השר, אני אשקף לכם, אני אדבר, אני מאוד רוצה

נאור שירי:  הוא גם מאמין בכנסת

נאור שירי:  כלום

נאור שירי:  פשוט קיבלנו תאריך בחירות

זאב אלקין: זה קבוע בחוק

נאור שירי: זה לא קבוע בחוק

חוה אתי עטייה: מה זה קבוע בחוק

זאב אלקין: ודאי שכן

נאור שירי: לא

נאור שירי:  הוא דיבר על ההליך

נאור שירי:  אלקין, הוא דיבר על ההליך

זאב אלקין: אבל ההליך רלוונטי רק אם הוא רוצה לדחות

נאור שירי: נכון, אבל דחינו את הבחירות?     

זאב אלקין: סוף ינואר קבוע בחוק

נאור שירי: אני יודע מה קבוע בחוק

זאב אלקין: אנחנו קבענו

נאור שירי: אני יודע מה קבוע בחוק

נאור שירי:  ישב פה השר

זאב אלקין: רק אם הוא רוצה לשנות הוא היה צריך לבוא אלינו

זאב אלקין:  כנראה שהוא לא רוצה לשנות

נאור שירי: לא, אם הוא היה רוצה לשנות הוא היה בא ומבקש לשנות

נאור שירי:  זה הליך 1 או 0

נאור שירי:  אני דיברתי על התהליך – למה הוא קבע עכשיו את הבחירות?     

זאב אלקין: נאור, בפועל הוא לא קבע

זאב אלקין:  הוא ויתר על האופציה לבקש הארכה

נאור שירי: תגידו, מה אתם עכשיו עושים לי פיליבסטר על זה? התאריך נקבע

נאור שירי:  הוא קבע שזה התאריך

זאב אלקין: זו אשליה אופטית

חנוך דב מילביצקי: חבר הכנסת אלקין, חברי הכנסת שירי, רגע, רגע

חנוך דב מילביצקי:  כל הדבר הזה שאתה אומר הוא נכון וצריך לדון בו, רק לא עכשיו

חנוך דב מילביצקי:  באו לפה אנשים על נושא מאוד ספציפי, בואו ננסה

נאור שירי: בבקשה, גם אותם זה מעניין

חנוך דב מילביצקי: אני בטוח

ולדימיר בליאק: אבל, אדוני, אני חושב שזה חלק

חנוך דב מילביצקי: זה לא חלק מהדיון הזה

חוה אתי עטייה: אבל אפשר הצעה לסדר

חנוך דב מילביצקי: אפשר הכול

חנוך דב מילביצקי:  אני כרגע לא מעוניין לתת שום הצעה לסדר על כלום לפני שאני שומע את האנשים שבאו לדבר וחיכו, ובשבילם, אתם יודעים, בן אדם שלוקחים לו את העבודה, חס ושלום, בימים האלה, בשבילו זה אירוע הכי דרמטי שיש

חנוך דב מילביצקי:  אז בואו ניתן להם לדבר, ואחר כך אם יהיה לכם משהו להתייחס

חנוך דב מילביצקי:  כן, חבר הכנסת אלקין

זאב אלקין: אני רק אגיד משהו בקצרה ובאמת אחר כך נשמע את הנציגים

זאב אלקין:  אני חושב שיש אולי איזשהו קשר במה שנאור פתח

זאב אלקין:  אנחנו בסיטואציה מאוד לא שגרתית שהבחירות באופן מלאכותי, כאילו הוקפאו

זאב אלקין:  אבל בפועל בוודאי שזה נמצא ברקע

זאב אלקין:  ולכן אנחנו פה במצב שלא היה כמוהו בשלטון המקומי

זאב אלקין:  קורה שסגנים יוצאים נגד ראש רשות במסגרת התמודדות

זאב אלקין:  בדרך כלל זה מתחדד יחסית סמוך לבחירות, ולכן מוכרע מהר לכאן או לכאן

זאב אלקין:       אנחנו פה נתקענו במצב שהוא בערך חצי שנה כמעט, עם הדחיות שהיו

זאב אלקין:  והמצב הזה, לכאורה, מאפשר לראשי רשויות לעשות את הדבר הלא-סביר מבחינת המינהל התקין, אבל מתבקש פוליטית

זאב אלקין:  וזה ללכת על הראש של הסגנים שלא תומכים בהם או יצאו נגדם או מתמודדים נגדם אפילו, או פשוט אפילו לא הסכימו לתמוך בהם ולהבטיח תמיכה

זאב אלקין:  זה משהו שבמצב של בחירות רגילות לא היה מתאפשר

זאב אלקין:  זה, אגב, בעיני, אחד מהסימנים לזה שצריך לסיים את הבחירות המוניציפליות כמה שיותר וכמה שאפשר

נאור שירי: או לבצר את מעמדם של הנבחרים המקומיים במדינת ישראל

זאב אלקין: זה בלי קשר, זה נכון כשלעצמו

זאב אלקין:  גם בלי קשר למלחמה ולמצב שיש, אבל במצב שנקלענו, כל ההמתנה הזאת רק מייצרת כל מיני סטיות ותופעות מאוד בעייתיות בתוך השלטון המקומי

זאב אלקין:  אבל פה אנחנו בסיטואציה באמת מאוד חריגה

זאב אלקין:  במצב נורמלי הדיון הזה לא היה צריך להתקיים כי זה היה מוכרע ציבורית-פוליטית מעצמו

זאב אלקין:  אבל בגלל שהגענו למצב מאוד לא נורמלי, אני חושב שבאמת תפקידנו כוועדת הפנים הוא לשים זרקור על התופעה הזאת, שהיא פוגעת בניהול הרשויות

זאב אלקין:  זאת אומרת שראש רשות שמתחשבן פוליטית עם סגן שלו שלא הבטיח לא תמיכה בסוג של סחיטה באיומים בצורה הכי פשוטה שיש, בפועל מחליש את הרשות, ועוד בזמן מלחמה כשהרשות צריכה להיות הרבה יותר פעילה

זאב אלקין:       ולכן, אם אנחנו פה לא נרים את קולנו ולא נפנה זרקור של משרד הפנים, שהוא הרגולטור של הרשויות המקומיות, שהם צריכים להיכנס פה לעובי הקורה ולעצור את התופעה הזאת, אני חושב שנחטא לתפקידנו

זאב אלקין:  ולכן, יישר כוח שיזמת את הדיון הזה ושאתה מוביל אותו

חנוך דב מילביצקי: תודה, אדוני

חנוך דב מילביצקי:  כן, חבר הכנסת עטאונה

יוסף עטאונה: כן, תודה כבוד יושב-הראש

יוסף עטאונה:  גם אני חושב שיש קשר בין הפתיחה של נאור לדיון היום, כי אנחנו בוועדת הפנים קיימנו יותר מדיון אחד שבאה הצעת החוק וגם שהייתה דחייה, ובין היתר גם דנו בצדדים הפרסונליים גם למועמדים, מי שיוצא לחל"ת וכל הסוגיות האלה

יוסף עטאונה:  וכנראה שאנחנו פספסנו, שלא להכניס לתוך כל הצעת החוק שעברה ואישרנו גם בוועדה גם את הנושא של לא לפגוע גם בסגנים בתוך התהליך עצמו

יוסף עטאונה:  אני חושב שזה לא ראוי, כי בתקופה, ואני מסכים עם זאב גם לגבי התקופה עצמה שהיא תקופה קשה, והדחייה היא בגלל מצב החירום שקיים, והתוספת שראשי הרשויות קיבלו לשלושה-ארבעה חודשים היא לא רצון הבוחר שנתן להם את הסמכות במצב רגיל להחליט ולעשות את הדברים

יוסף עטאונה:       ולכן, כל ניסיון לנצל את התקופה הזאת שקיבלו מתוקף מצב חירום, היינו צריכים, וזאת ההזדמנות של הוועדה לפנות למשרד הפנים, שכל האנשים שכיהנו כסגנים או ממלאי מקום ערב הכניסה של החוק לתוקף, שימשיכו עד לבחירות

יוסף עטאונה:  כמו שהיה חוזר מנכ"ל של משרד הפנים לגבי העובדים עצמם, שאי אפשר לפטר עובדים או להשעות בתקופה הזו – היה צריך גם להחיל את זה על נבחרי הציבור

יוסף עטאונה:  זה צעד מתבקש ועל משרד הפנים לעמוד על זה

חנוך דב מילביצקי: תודה

ניסים ואטורי: אני מתפוצץ

נאור שירי: בניגוד לשאר הראיונות שלך, שאתה מאוד מאופק

ניסים ואטורי: כן, תמיד ענייני גם מאוד בוועדות

ניסים ואטורי:  זה הנושא עכשיו

נאור שירי: בואו נשמע כמה ענייני אתה

ניסים ואטורי: קודם כול, אני חושב שזה חמור מאוד הדבר הזה

ניסים ואטורי:  אנחנו רואים את זה, שנינו מכירים את הסיפור

ניסים ואטורי:  גם כשמגיע אליי בחור מזכרון יעקב, ואתה יודע, כאן סגני ראשי הרשויות, כשבא ראש רשות ומחליט לחסל את הסגן שלו

ניסים ואטורי:  הוא אומר "תשמע, אתה מתמודד

ניסים ואטורי:  אתה לא איתי – אתה מת"

ניסים ואטורי:  זאת אומרת, "אתה לא במשחק"

ניסים ואטורי:  אני חושב שזה חמור מאוד, זו פעולה פסולה, זו תרבות שצריכה לחלוף מן העולם, בעיקר בזמן הזה של מלחמה, כמו שאמרת, אדוני יושב-הראש

ניסים ואטורי:  אנחנו צריכים לראות איך אנחנו מתקנים את הדבר הזה

ניסים ואטורי:  לא ייתכן שאנשים ילכו הביתה, אנחנו גם ככה מטפלים באלפי אנשים שבשבילם זכות הפרנסה, שהיא זכות בסיסית, וזה דבר שאנחנו יכולים לטפל בו

ניסים ואטורי:  צריך לשמוע את החברים פה, כמו שאמרת, ולאחר מכן לראות מה אנחנו עושים עם הדבר הזה

חנוך דב מילביצקי: תודה

חנוך דב מילביצקי:  פורום הסגנים, בבקשה

מימון טולדנו: עו"ד מימון טולדנו, יושב ראש פורום סגנים

נאור שירי: המיתולוגי

מימון טולדנו: ראשית, אני מבקש בשם פורום הסגנים להודות ליושב-ראש הישיבה, חבר הכנסת חנוך מלביצקי; ליושב-ראש הוועדה, חבר הכנסת יעקב אשר ולחברי הוועדה

חנוך דב מילביצקי: גם נאור, דרך אגב, היה סגן ראש רשות

מימון טולדנו: גם לנאור שירי, שבאמת הסכמתם, לפי בקשתינו, שתכנסו את הוועדה

מימון טולדנו:  כפי שאני שומע פה, וגם את חברי הכנסת, את העוול שנגרם לסגני ראשי רשויות

מימון טולדנו:  אמנם החוק אומר שראש רשות רשאי ליטול את הסמכויות מהסגן, ולאחר שהוא נוטל את הסמכויות הוא נוטל גם את השכר, ואותו סגן נשאר בלי עבודה, בלי פרנסה, בלי כלום

מימון טולדנו:       עכשיו, במצב כזה, בעת מלחמה, מנצלים ראשי רשויות באופן ציני מאוד את המצב וכל סגן ראש רשות שמעז להכריז שהוא מתמודד לראש הרשות הוא מייד מפוטר

מימון טולדנו:  ואיך הוא מפוטר? או על ידי סמס או בצורה מאוד פוגעת ומעליבה

מימון טולדנו:  אני חושב שהחוזר המנכ"ל של משרד הפנים, הוא הרי הוציא חוזר שהמצב נשאר סטטי לגבי כל בעלי התפקידים הבכירים, ומשום מה שכחו את הסגנים

מימון טולדנו:  לא ייתכן שדווקא בסגנים פוגעים בצורה כל כך קשה

מימון טולדנו:  ואני חושב שצריכה לצאת מכאן קריאה לשר הפנים, למנכ"ל משרד הפנים, פשוט להוסיף בסעיף הזה שלא ניתר לפטר בכירים ברשות – גם את הסגנים לא

מימון טולדנו:  זה הכול

מימון טולדנו:  זה מה שצריכים לעשות

מימון טולדנו:       כמובן שעכשיו חקיקה חדשה, אני בטוח שלעניין הזה לא צריך חקיקה

מימון טולדנו:  מנכ"ל משרד הפנים יכול להוציא חוזר מתוקן ופשוט לרשום שזה כולל גם סגנים

מימון טולדנו:  אז זה מה שאנחנו מבקשים מכם

מימון טולדנו:  נטלו כאן את הסמכויות ממילא, אבל את השכר משאירים

מימון טולדנו:  אותם סגנים גם לא יכולים לקבל דמי אבטלה מביטוח לאומי, ולמה? כי סגן לא נחשב כעובד

מימון טולדנו:  נבחר ציבור לא נחשב כעובד

מימון טולדנו:  כלומר פשוט – נטל סמכויות, נטל לו את המשכורת, והוא נשאר ללא פרנסה

מימון טולדנו:  אז אני מבקש כאן מחברי הוועדה, מיושב-הראש, לתת את הדעת ופשוט לשנות את חוזר המנכ"ל או כל דרך אחרת כדי למנוע את פיטורי הסגנים

מימון טולדנו:  תודה

חנוך דב מילביצקי: תודה אדוני

חנוך דב מילביצקי:  נציג לשכת עורכי הדין, המנכ"ל, נכון?     

איתי שונשיין: כן, אני מדבר בשני כובעים

איתי שונשיין:  אחד כמנכ"ל לשכת עורכי הדין, והשני כיועץ משפטי של פורום סגנים בהתנדבות כבר קרוב ל-5 שנים

איתי שונשיין:  אני שונשיין איתי, אני גם משנה לראש עיריית פתח תקווה בהתנדבות

איתי שונשיין:  אז חנוך מכיר על בשרו את התופעות האלה כי הוא ישב איתי בשולחן לפני קרוב לשתי קדנציות

גלעד קריב: אתה מציג את עמדת לשכת עורכי הדין?     

איתי שונשיין: תקרא לזה איך שאתה רוצה

איתי שונשיין:  אני נותן עמדה משפטית

איתי שונשיין:  גם וגם

איתי שונשיין:  אגב, יושבת פה גם - - -     

גלעד קריב: העמדה שאתה מציג היא עמדת לשכת עורכי הדין?     

חנוך דב מילביצקי: לפרוטוקול

איתי שונשיין: לפרוטוקול אני אציג את העמדה של לשכת עורכי הדין, כן

איתי שונשיין:  ואמרתי מה הם שני הכובעים שלי

איתי שונשיין:  בכל מקרה גם נמצאת פה עו"ד מרגלית בוטרמן שמונתה ליושבת-ראש ועדת שלטון מקומי בלשכת עורכי הדין, אז גם היא תיתן עמדה נוספת ותרחיב את דבריי

איתי שונשיין:  תראו, צריך לחלק את זה בעצם לשני חלקים

איתי שונשיין:  ראשית, צריך לקחת בחשבון שכאשר ראשי רשויות ממנים את הסגנים בתפקידם כסגנים, הדבר נעשה בפני מועצת העיר, והמועצה מחליטה ברוב האם לאשר את בקשת ראש העיר או שלא לאשר

איתי שונשיין:  כנ"ל גם לעניין העברת הסמכויות, האצלת הסמכויות מראש העיר לסגנו

איתי שונשיין:  החוק גם קובע במפורש מי הם אותם סגנים שיקבלו שכר וכמה סגנים יקבלו שכר בכל רשות

איתי שונשיין:  אני לא יורד כרגע למסגרת המשפטית אלא אני נותן נקודות כלליות

איתי שונשיין:       בסוגייה הזאת צריך לקחת בחשבון שלמעשה אין התייחסות בחוק הקובעת מתי סגן אמור לקבל שכר ומתי לא

איתי שונשיין:  מי שנגע בנקודה הזו הוא למעשה היה מנכ"ל משרד הפנים לשעבר שקבע בחוזר מנכ"ל שסגן, כדי לקבל שכר, צריכות להיות לו סמכויות שהוא מאציל לו

איתי שונשיין:  אבל מי שבעצם מאציל את הסמכויות ואותן הסמכויות מאושרות זה מועצת העיר

איתי שונשיין:  החוק לא קבע גם את הצד השני – הוא לא קבע גם את נטילת הסמכויות, אלא בעצם מה שקורה בפרקטיקה זה שראש רשות, אם הוא לא מסתדר עם סגנו בדרך כזו או אחרת, הוא לא מפטר אותו בתור סגן אלא הוא פשוט שולל את סמכויותיו ואז נשאר על אותו חוזר מנכ"ל שאומר שהוא לא יכול יותר לקבל שכר, הוא לא יכול יותר לקבל תנאי שירות, פיטרו את העוזרים שלו, לקחו לו את הלשכה, את הרכב – "סגור את הדלת, לך הביתה"

איתי שונשיין:  במקרים מסוימים, והם לא חלים על כולם, גם אותם סגנים לא רשאים לקבל דמי הסתגלות בעצם

איתי שונשיין:  גם זה קבוע בחוק

איתי שונשיין:      עכשיו איפה הבעיה? הבעיה היא שכאשר בעצם פונים למשרד הפנים אומרים "סליחה, החוק הזה הוא לא חוק שכפוף לדיני עבודה

איתי שונשיין:  הוא חוק ספציפי שהנגזרת שלו היא פוליטית", נקרא לזה כך

איתי שונשיין:  אבל, צריך לקחת בחשבון דבר אחד מאוד משמעותי

איתי שונשיין:  כאשר סגן ראש עירייה נכנס לתפקיד שכזה, זוהי משכורתו, אלו תנאי הפנסיה שלו, מזה הוא משלם את המשכנתא, את שכר הדירה, את האוכל לילדיו, את הכלכלה של הבית שלו לחמש השנים הבאות

איתי שונשיין:  וכשחותכים אותו ביום אחד בהיר מבלי לעשות לו הליך של שימוע, חברים יקרים, זה חמור מאוד

איתי שונשיין:  זה חמור מאוד, ואף פעם לא נגעו בסוגייה הזו

איתי שונשיין:  אגב, כשניסינו לגעת בה בעבר אז בא השלטון המקומי וראשי הערים והרימו דגלים אדומים – "מה פתאום, תשאירו לנו כוח אבסולוטי"

איתי שונשיין:  עכשיו, מהנהן בראשו גם חבר הכנסת שירי שגם הגיע מהשלטון המקומי והוא כנראה יודע על בשרו איך מתנהלים בתוך שולחן מועצת העיר

נאור שירי: ראש עיריית הוד השרון התנהל אליי מושלם

איתי שונשיין: לא, אני אומר באופן כללי שאתה יודע איך הדברים נעשים

איתי שונשיין:  אבל אני אומר באופן חד משמעי, ושימו לב – קרה עוד דבר אחד בחודשים האחרונים

איתי שונשיין:  המלחמה הזו

איתי שונשיין:  כי אם אנחנו מדברים על עתות של שלום ועתות של שגרה אז הבעיה היא פחות מורכבת, ומה שנקרא, יש פה שיח עמיתי פוליטי, וצריך לפתור את הסוגייה הזאת בכנסת ישראל מול מקבלי ההחלטות

איתי שונשיין:  אבל בעתות משבר, בעתות מלחמה, כאשר סגן ראש רשות, אם הוא מתמודד לתפקיד כזה או אחר, קחו בחשבון – מי יעסיק אותו בתקופת מלחמה? מי ייתן לו משכורת? מי בכלל יהיה מוכן לבוא ולהתקשר איתו בתקופה כל כך קשה ומורכבת? ויושבים פה מספר סגנים שנמצאים כעת מול שוקת שבורה

איתי שונשיין:       עכשיו, החמור יותר שמנכ"ל משרד הפנים הוציא חוזר מנכ"ל בדבר עובדי הרשות המקומית שלא לגעת בעובדים האלה

איתי שונשיין:  נניח ועובד לא הגיע למקום העבודה, סרח, מעל באמון – לא ניתן לגעת בו

איתי שונשיין:  הוא ימשיך לקבל שכר ותנאיו הסוציאליים יישמרו

איתי שונשיין:  אבל לגבי סגן? חלילה וחס, הוא סרח עודף

איתי שונשיין:       עכשיו אני אומר, אם יש משבר אמון, ושימו לב, בין ראש הרשות לבין סגנו – אין בעיה, תיטול ממנו את הסמכויות אבל אל תיקח ממנו את השכר כי הוא עדיין נשאר סגן

ולדימיר בליאק: ואז מה הוא יעשה?     

איתי שונשיין: רק שנייה

נאור שירי: החלטת מועצה

איתי שונשיין: שנייה אחת

איתי שונשיין:  רגע, אחד

איתי שונשיין:  הנה, אני אלך איתך לסיפה – אתה רוצה לפטר אותו? תביא את הדיון לשולחן מועצת העיר

איתי שונשיין:  מעין שימוע

איתי שונשיין:  תבוא ותגיד מדוע אתה חושב שאותו סגן לא רשאי לקבל שכר יותר

איתי שונשיין:       שימו לב למה שקורה כאן

איתי שונשיין:  יושב איתנו חברנו מזכרון יעקב שאומר לי "הלוואי וראש הרשות יביא את זה למועצה

איתי שונשיין:  יכול להיות שבכלל לא יהיה לו רוב שם"

איתי שונשיין:  עכשיו, אין בעיה, אתה רוצה לקיים דיון, להביא אותו בפני שימוע, כמו שעושים שימוע לעובד לפני פיטורים – תביא אותו לשם

איתי שונשיין:  אתה רוצה ליטול את הסמכויות שלו כי אין ביניכם אמון? אין בעיה

איתי שונשיין:  אבל בתקופה כזאת קשה ורגישה, ופה אני פונה אליכם, חברי הוועדה, ואני גם מתפלא שאין פה נציג של משרד הפנים

איתי שונשיין:  יש נציג של משרד הפנים? סליחה

איתי שונשיין:  אז במקרה הזה, אני אומר באופן חד משמעי – צריכה להיות פנייה של השר למנכ"ל המשרד ולהוציא חוזר מנכ"ל עדכני בדבר זכויות סגני ראשי הערים ולהודיע כך שראש הרשות רשאי ליטול את הסמכויות, אבל אם הוא רוצה ליטול את תפקידו כסגן הוא יביא את זה למועצת העיר

איתי שונשיין:  ושם, רק שם, בתקופה הזאת, יוכלו לקחת את שכרו ואת תנאי השירות שלו

איתי שונשיין:       קרי, המועצה תדון בשכרו ובתנאי השירות

איתי שונשיין:  אם מועצת העיר, לכאורה, עשתה לו את השימוע, אז שם אנחנו מוכנים לקבל את דעת מועצת העיר, שהיא למעשה מייצגת את כלל הציבור באותה העיר

איתי שונשיין:  וזאת הנקודה, אדוני יושב-הראש, שצריך להעלות בפני השר, ולתקן את העוולה שנוצרה כלפי סגנים שמוצאים את עצמם היום מול שוקת שבורה

איתי שונשיין:  תודה

ולדימיר בליאק: יש לנו נתונים על כמה סגנים פוטרו?     

חוה אתי עטייה: האם המועצה רשאית לדון בשכר שלו ובסמכויות?     

איתי שונשיין: אז אני חוזר עוד פעם על אותו משפט

איתי שונשיין:  שימו לב, אין היום במינוי שלו, מי שאחראי על המינוי ומצביע בעד השכר ותנאי השירות – האם הוא יעשה את זה במשרה מלאה או בחצי משרה והאם יקבל רכב ולשכה וכדומה – מי שידון בכך תהיה מועצת העיר

איתי שונשיין:  שימו לב

איתי שונשיין:  ההפך, ברגע שראש רשות מחליט שהוא לא מסתדר איתו יותר הוא פשוט שולח לו סמס, או שולח את המזכירה ואומר לך "לקחתי לך את הסמכויות, נעלתי לך את המשרד, לך הביתה", ויש לו גיבוי מלא ממנכ"ל משרד הפנים

איתי שונשיין:  איפה נשמע דבר כזה בעולם?      לכן אני בא ואומר באופן חד משמעי – אתה רוצה לפטר אותו? לא ליטול את הסמכויות, תיטול אם יש ביניכם משבר אמון

איתי שונשיין:  אתה לא רוצה שהוא יהיה יושב-ראש ועדת מכרזים? קח לו את זה

איתי שונשיין:  אתה לא רוצה שהוא יהיה אחראי על תיק הנוער? קח לו את זה

איתי שונשיין:  אתה לא נוטל ממנו את תפקיד הסגן ולא את השכר

איתי שונשיין:  וצריך להדביק את השכר לתפקיד הסגן ולא לסמכויות שבעצם קובע מנכ"ל משרד הפנים שהנגזרת היא שהוא לא יוכל לקבל את שכרו אם אין לו סמכויות, לא אם הוא יכול להיות סגן או לא

איתי שונשיין:  ופה צריך לעשות את ההבחנה הדקה, שהיא מאוד-מאוד מהותית

חוה אתי עטייה: למעשה, סגן ראש העיר הוא לא עצמאי

חוה אתי עטייה:  אין לו מעמד עצמאי

איתי שונשיין: הוא בובה

איתי שונשיין:  הוא בובה

חנוך דב מילביצקי: בדיוק

איתי שונשיין: ואת העוולה הזאת צריך לתקן

איתי שונשיין:  וניסינו לתקן אותה בעבר בחוק, ואני חושב שיפה שעה אחת קודם שיש פה נציגים מהשלטון המקומי והיום הם חברים בבית המחוקקים – יפה שעה אחת קודם לתקן את העוולה הזאת

חנוך דב מילביצקי: עו"ד מרגלית בוטרמן, בבקשה

מרגלית בוטרמן: עו"ד מרגלית בוטרמן

מרגלית בוטרמן:  הייתי ארבע שנים ממונה מטעם הלשכה המשפטית במשרד הפנים, ועכשיו אני יו"ר ועדת רשויות מקומיות בלשכה, ואני פה מטעמה

מרגלית בוטרמן:  אז מה שאני רוצה להגיד - - -     

חנוך דב מילביצקי: רק מה שאני מבקש, אם אפשר, וזה גם לכל שאר הדוברים, כי אני רוצה שנספיק את כולם ונשמע את התייחסות משרד הפנים וכולם – לא לחזור על דברים

חנוך דב מילביצקי:  זאת אומרת, רק להוסיף מפה, בסדר? כן

מרגלית בוטרמן: כן

מרגלית בוטרמן:  אז ככה מבחינה משפטית, כמו שאמר איתי, המועצה היא זאת שממנה את הסגן, היא מאשרת את המינוי של הסגן והיא זאת שקובעת אם הוא יקבל שכר ותנאים ואיזה תנאים, תוקף משרה וכולי, והיא זאת שמאשרת את האצלת הסמכויות

מרגלית בוטרמן:  כבר משנות ה-80 בית המשפט העליון פסק שראש הרשות יכול ליטול את הסמכויות

חנוך דב מילביצקי: המצב המשפטי ידוע, עו"ד בוטרמן

חנוך דב מילביצקי:  ידוע המצב המשפטי

מרגלית בוטרמן: העניין הוא שרק בשנות ה-90 הוסף התנאי שהזכאות לשכר מותנת בהאצלת סמכויות

מרגלית בוטרמן:  קודם לכן זה לא היה

מרגלית בוטרמן:  בבג"ץ פרץ, שבעצם אני זוכרת שעליו כולם נסמכים, שהיו בעצם פניות למשרד הפנים ואמרו "זה המצב החוקי"

מרגלית בוטרמן:  זה לא היה מדויק מה שאמרו

מרגלית בוטרמן:  בבג"ץ פרץ מדובר היה בסגן שנטלו לו את הסמכויות כי, שוב, לא יכלו להדיח אותו, המועצה לא הייתה מאשרת את זה

מרגלית בוטרמן:  ואז הודיעו לו ששללו לו את השכר

מרגלית בוטרמן:  בית המשפט העליון התיר לו את השכר

חנוך דב מילביצקי: גבירתי, שנייה רגע

חנוך דב מילביצקי:  סקירה משפטית זה נחמד – מה את מציעה?     

מרגלית בוטרמן: אז אני באה ואומרת, באותו פסק דין – בעמוד 650 – בית המשפט העליון אמר שעל שר הפנים להבהיר מה קורה אם נשללות הסמכויות לסגן אחרי שהוא מונה כדין

מרגלית בוטרמן:  אחרי שהאצילו לו סמכויות והמועצה אישרה אותו והכול היה כדין – אם נשללות לו סמכויות תוך כדי הכהונה, האם זה מצדיק את שלילת הסמכויות או לא? בית המשפט אמר ששר הפנים צריך להבהיר את זה

מרגלית בוטרמן:  זה לא מובן מאליו שיש זכאות לשלילת השכר, וכמו שאמרנו, בבג"ץ פרץ לא שללו את השכר

מרגלית בוטרמן:  קבעו שהוא ימשיך לקבל את השכר למרות שנשללו לו הסמכויות ונלקח ממנו החדר והעוזר

מרגלית בוטרמן:       והעניין הוא שזה באמת בשיקול דעת של שר הפנים

מרגלית בוטרמן:  ובהחלט, כמו שאמרו פה הדוברים האחרים, אנחנו במצב מלחמה, אנחנו במצב מיוחד, כמו שאמרנו, יש פה חברי מועצה שהילדים שלהם מגויסים, שהם מפרנסים ותומכים במשפחות גם של האנשים המגויסים, ובהחלט צריך לשקול אם נכון להשאיר את המצב על קנו בכלל ובוודאי בתקופה הזאת, ולשלול את השכר לאותם סגנים שנשללו מהם הסמכויות

חנוך דב מילביצקי: תודה רבה

חנוך דב מילביצקי:  ד"ר אורית רישפי, בבקשה

אורית רישפי: שלום

אורית רישפי:  א' תודה על הדיון

אורית רישפי:  שמי ד"ר אורית רישפי, אני מייצגת את פורום אח"מ – ארגון חברי וחברות המועצה, שמכיל בתוכו גם סגנים וסגניות

אורית רישפי:  גם לי יש עוד כובע, אני גם יושבת-ראש עמותת כ"ן, שגם מטפלת הרבה מאוד בנושא של נבחרות ציבור בשלטון המקומי

אורית רישפי:  ואני רוצה להגיד כמה דברים

אורית רישפי:  אני חושבת שהדיון הזה הוא באמת דיון מאוד חשוב, ואני חושבת שהוא דיון של אמצע דיון הרבה יותר גדול

אורית רישפי:       הבעיה, הסוגייה של הסגנים זכורה לי

אורית רישפי:  אני הייתי חברת מועצה הרבה שנים בהרצליה

אורית רישפי:  לא נעים להגיד בת כמה אני, אבל אלי לנדאו זרק בזמנו את סגן ראש העירייה ואני הייתי המומה כחברת מועצה צעירה בסטייל שהוא בא ותלש את השלט וזרק לו מהחלון, ובזאת נגמר סגן ראש העיריה

אורית רישפי:  ומאז זאת לקונה בחוק שבהחלט מחייבת תיקון, והמלחמה בעצם רק מעצימה את זה

אורית רישפי:  אז אני מכירה את הסיטואציה הזאת מכל הכיוונים

אורית רישפי:  אני ד"ר לשלטון מקומי, אני מכירה את החקיקה

חנוך דב מילביצקי: והמלצתך?     

אורית רישפי: והמלצתי היא לעשות את התיקון הזה כדי באמת להגן על הסגנים

אורית רישפי:  גם אצלנו בפורום אח"מ - - -     

טלי גוטליב: את יכולה לכמת את ההצעה למשהו קונקרטי?     

אורית רישפי: שנייה, אני אסיים ואז כן

אורית רישפי:  אח"מ זה ראשי תיבות של ארגון חברי מועצות, כי באמת שמנו "קוקי", כמו שהסגנים כרגע סובלים, אז חברי מועצות שהם לא סגנים הם עוד יותר אסקופה נדרסת

אורית רישפי:  וכל מי שכיהן, במיוחד אם הוא ישב באופוזיציה, הוא יודע במה מדובר - - -     

חנוך דב מילביצקי: כן, רק שלחברי המועצה בדרך כלל אין שכר ולכן זה פחות דרמטי כרגע

אורית רישפי: נכון, אבל זה עולה להם כסף לשרת הרבה פעמים

חנוך דב מילביצקי: אני יודע, אני מכיר מקרוב

אורית רישפי: יפה, אז זאת הזדמנות להגיד שהדיון הזה הוא בתוך דיון יותר גדול שחייב, ואנחנו מאוד מבקשים שהוא יתקיים

אורית רישפי:  ולכן, בהחלט, מה שהסגנים מבקשים, אני חושבת שצריך לעשות את התיקון הזה ובמהירות

אורית רישפי:  מה גם שבזמן המלחמה אי אפשר לשים לגמרי את הדמוקרטיה בצד

אורית רישפי:  הבחירות צריכות להתקיים והבעיות והסוגיות הן גדולות מאוד

אורית רישפי:  הדבר הכי פשוט – מתמודדים ומתמודדות, גם סגנים וסגניות, צריכים להחזיר כסף לבנק

אורית רישפי:  במיוחד המתמודדים העצמאיים, הקטנים

חנוך דב מילביצקי: כן, אבל זה כבר אירוע אחר

חנוך דב מילביצקי:  הוא מטופל במסגרת החוק

אורית רישפי: הבקשה שלנו בפורום אח"מ, שכאמור מייצג גם סגנים וסגניות, שתהיה ועדת חריגים

אורית רישפי:  ואותה ועדת פרוקצ'ה, שאני לא הבנתי בדיוק עד הסוף מה היא תעשה, אבל צריכה להיות פה ועדת חריגים מאוד-מאוד חזקה ומאוד יעילה כדי שיהיה אפשר לפתור את הבעיות

אורית רישפי:  גם לגבי מועד הבחירות – נקבע מועד? יש לזה השלכות

אורית רישפי:  יזיזו? יש לזה השלכות על אחרים

אורית רישפי:  הסוגייה היא מורכבת

אורית רישפי:  אני חושבת שמה שאני רוצה להגיד לפורום הזה זה שחייב להיות איזשהו מנגנון לטפל בשוליים, ויש פה שוליים רחבים

אורית רישפי:  הסוגייה של הסגנים והסגניות זכתה לדיון, ואני מקווה שגם הדברים האחרים יזכו לדיון שדחוף

אורית רישפי:  ואנחנו איתכם

טלי גוטליב: מה בעצם אתם רוצים? סליחה שאני שואלת, יושב-הראש, כי אני לא מצליחה להבין איך ככנסת אתה יכול להתערב

חנוך דב מילביצקי: אבל את באת קצת מאוחר

טלי גוטליב: לא, אבל באתי מוכנה

טלי גוטליב:  סליחה, אני באה תוך כדי מוועדת חוץ וביטחון וחוקה

חנוך דב מילביצקי: מה שמבקשים זה תיקון בחוזר מנכ"ל, ומבקשים בנושא הזה

נאור שירי: פה אין לנו סמכות לחוקק

טלי גוטליב: לכן אני אומרת, כי סמכות חקיקה, כמובן אני אומרת את הדברים מהמקום שלי

קריאה: לא צריך חקיקה

טלי גוטליב: בדיוק, בסדר, פשוט תיקון חוזר מנכ"ל זה לא בסמכות הוועדה בכל מקרה

טלי גוטליב:  תראו, רק רגע, אדוני יושב-הראש, אני יכולה להגיד דקה משהו? ברשותו, כי אנחנו יוצאים כי ראש הממשלה מגיע לחוץ וביטחון

טלי גוטליב:  אם אפשר רק לומר פה בתוך הוועדה הזאת, אני לא חברה בוועדת הפנים אבל אני מבקשת רגע לומר דבר אחד

טלי גוטליב:  אחד, חורה לי מאוד ההחלטה לקיים את הבחירות

טלי גוטליב:  בעיני זו פגיעה אנושה - - -     

חנוך דב מילביצקי: אבל טלי, זה לא על הבחירות עכשיו

טלי גוטליב: אדוני, תן לי דקה, ביקשו ממני, וזה באמת חשוב שאני אומר את זה, ברשותך

טלי גוטליב:  בעיניי, קיום הבחירות בזמן מלחמה פוגע אנושות בחיילים ולוחמים שרוצים וזכותם לקחת חלק מהקמפיין

טלי גוטליב:  הצעה של שר הפנים שאפשר יהיה לשחרר חיילים ולוחמים לא רק שלא מרשימה אותי, היא מטרידה אותי

טלי גוטליב:  כי כמי שמכירה לוחמים מקרוב שנמצאים בעזה ובעיצומה של לחימה, אף אחד מהם לא ישתחרר כדי לקחת חלק מקמפיין

טלי גוטליב:  העובדה שאתה מקיים, שר הפנים קבע את הבחירות לסוף חודש ינואר, זה מחזק את ראשי העיר הקיימים – שזה גם בסדר, זה ערך בפני עצמו, אבל זה ערך לא חוקתי, וזה לא ערך שצריך לשקול שמקיימים בחירות

טלי גוטליב:  הבחירות היא זכות יסוד

טלי גוטליב:  לקחת חלק, גם לבחור, גם להיבחר

טלי גוטליב:  גם לקחת חלק בבחירות עצמן, שלא תוכלו להוציא אף אחד לא משג'אעיה ולא מחאן יונס כדי לבוא לבחור, ואף לוחם שרוצה לקחת חלק בקמפיין בחירות לא יוכל לעשות את זה

טלי גוטליב:  לצערי הרב, צר לי, בעת לחימה, קיום הבחירות במועדן הדחוי הראשון לא מתאים וצריך היה לדחות

טלי גוטליב:       באשר לשכרם של סגנים בכלל, יש הרבה מאוד בעיות שכרוכות בלחימה

טלי גוטליב:  יש הרבה מאוד בעיות בכלל, אגב ברשויות מקומיות, שלזה היום מומחה בלי קשר, ועוד חברים שנמצאים כאן, בכלל בכל מה שקשור למשרות אמון, סוג הגדרת עבודה

טלי גוטליב:  יש בזה קושי מעצם העובדה שאדם שברירי במקום העבודה שלו בכל רגע נתון

טלי גוטליב:  שלעצמי, אגב, יש לי בעיה עם כל עבודה שיש בה שכר

טלי גוטליב:  יש בזה בעיה מאוד גדולה בעובדה שאדם עובד בלי שכר

טלי גוטליב:  שימו את זה בצד

טלי גוטליב:  לגבי תיקון חוזר מנכ"ל, ממילא, אדוני יושב-הראש, תתקן אותי – זה לא בסמכותנו

טלי גוטליב:  צריך להציף את זה

טלי גוטליב:  זאת הצפה נכונה

טלי גוטליב:  אבל ועדה כוועדה, לצערי לא יכולה לקדם

איתי שונשיין: נו, אז יש לך הרבה כוח, תעזרי לנו

טלי גוטליב: דרך אגב, יש לך כוח כמו שלי יש כוח

איתי שונשיין: אני לא יודע, אנחנו מהצד

איתי שונשיין:  אנחנו לא יושבים פה

טלי גוטליב: אין מהצד

טלי גוטליב:  אין מהצד

טלי גוטליב:  כולם ביחד פה

איתי שונשיין: זה בדיוק כמו הסעיף הקודם

איתי שונשיין:  תכנסו את הקואליציה, תשנו את ההחלטה

איתי שונשיין:  יש לכם רוב, מה את רוצה?     

טלי גוטליב: רק שנייה

טלי גוטליב:  דקה, אני רק רוצה להבהיר לך

איתי שונשיין: לא, יש לכם רוב

איתי שונשיין:  אתם חזקים בשביל לעשות את זה

טלי גוטליב: סליחה, אני רוצה להבהיר לך משהו, אפרופו רוב

טלי גוטליב:  לי אין רוב להקדים את הבחירות

טלי גוטליב:  אף אחד לא שאל אותי

טלי גוטליב:  לקיים את הבחירות בינואר

איתי שונשיין: תעלי הצעת חוק פרטית

טלי גוטליב: לא, אני לא מעלה הצעת חוק פרטית, אדוני

טלי גוטליב:  כי להגיד לי להציע הצעת חוק פרטית, תסלח לי, אני אגיד לך - - -     

חנוך דב מילביצקי: חברת הכנסת גוטליב

טלי גוטליב: בזמן מלחמה, זו הצעה חסרת

חנוך דב מילביצקי: די

נאור שירי: טלי, הצבעת בעד קיום בחירות בינואר במליאה

חנוך דב מילביצקי: נאור

טלי גוטליב: ממש לא

טלי גוטליב:  ממש לא

קריאה: לא הצבעת?     

טלי גוטליב: ממש לא

טלי גוטליב:  לא

וליד טאהא: זו הצעה שהקואליציה הביאה למליאה

טלי גוטליב: ממש לא

וליד טאהא: ואת חלק מהקואליציה

טלי גוטליב: זה לא הגיע לבחירות

חנוך דב מילביצקי: תקשיבו רגע, אני אגיד נורא פשוט

טלי גוטליב: הקודם

טלי גוטליב:  כי ידענו שהמלחמה תמשיך, עכשיו זה בסמכות שר הפנים

חנוך דב מילביצקי: טלי, אני מבקש

חנוך דב מילביצקי:  תקשיבו, אני רוצה להגיד לכולם פשוט שנדע

חנוך דב מילביצקי:  ב-11:30 מתחילה ועדת כספים על התקציב, ולכן, כל מי שאתם רואים פה בפורום הזה, אני מניח שכבר לא יהיה פה, לרבות אני

חנוך דב מילביצקי:  אז לכן, אנא מכם, בואו נשתדל לעשות דיון ענייני

חנוך דב מילביצקי:  אני רוצה לתת לכמה שיותר אנשים לדבר, בסדר? והדברים האלה כמו עכשיו, הוויכוחים האלה - - -     

קטי קטרין שטרית: אדוני יושב-הראש, אני מציעה שיתנו לסגנים לדבר

חנוך דב מילביצקי: בדיוק באתי לעשות את זה

קטי קטרין שטרית: עדיף, עדיף

קטי קטרין שטרית:  אנחנו, כל אחד בשביל לגזור סרטון ולהראות לזה

חנוך דב מילביצקי: עבד אל חכים ג'אברה, נמצא פה? בבקשה, אדוני

עבד אל חכים חאג' יחיא: ג'אברה עבד אל חכים, רואה חשבון ועורך דין, ממלא מקום ראש עיריית טייבה

עבד אל חכים חאג' יחיא:  אני מצטרף לדעתו של מר מימון טולדנו, בכך שחוזר המנכ"ל שנעשה ב-8 בנובמבר, ששם צוין במפורשות שלראש הרשות אין סמכות למנות או לפטר בכירים

עבד אל חכים חאג' יחיא:  צריך להוסיף עוד משפט – לרבות סגנים ונבחרי ציבור

עבד אל חכים חאג' יחיא:  שאנחנו גם כן בכירים

עבד אל חכים חאג' יחיא:  שזה העניין שהוא דיבר עליו

עבד אל חכים חאג' יחיא:  חוץ מזה, אני גם כן מצרף את דעתי לחבר הכנסת יוסף עטאונה, שאמר שעת חקיקת חוק דחיית הבחירות, פספסנו את עניין הסגנים

עבד אל חכים חאג' יחיא:  בסעיף 2 לחוק, שם נאמר שכל הפעולות שנעשו לפני יישארו על קנן

עבד אל חכים חאג' יחיא:  אז היו צריכים להעביר את סעיף 2 ולהחיל אותו גם על המצב שנקלענו אליו בתקופה הקשה הזאת

עבד אל חכים חאג' יחיא:  וראשי הרשויות ניצלו את הזמן ועשו דברים שהם אחרי אמון העם בהם, בתקופה שהוארכה רק בגלל מה שפקד את המדינה והמצב הקשה שאנחנו נמצאים בו כעת

עבד אל חכים חאג' יחיא:  זה מה שרציתי להגיד

חנוך דב מילביצקי: תודה רבה

חנוך דב מילביצקי:  נמצא פה מישהו מכסייפה? בבקשה

חאלד אבו עג'אג': חאלד אבו עג'אג', סגן וממלא מקום ראש המועצה בכסייפה, סגן יושב-ראש אשכול נגב מזרחי וסגן יושב-ראש פורום הסגנים

חאלד אבו עג'אג':  אני מצטרף לכל חבריי בגלל בעיה פוליטית שאנחנו לא תומכים בראשי רשויות

חאלד אבו עג'אג':  זו נקמנות פוליטית

חאלד אבו עג'אג':  ואני מבקש את עזרתכם

חאלד אבו עג'אג':  אני רוצה לציין שאני אבא לשלושה ילדים שהם מגויסים במלחמה, ואני לא רוצה לפרט יותר מזה

חאלד אבו עג'אג':  תודה

טלי גוטליב: לא, זה חשוב

חנוך דב מילביצקי: תודה לך

חנוך דב מילביצקי:  ואנונו, בבקשה

מאיר ואנונו: מאיר ואנונו, ממלא מקום וסגן ראש מועצת זכרון יעקב

מאיר ואנונו:  כתבתי כמה דברים

מאיר ואנונו:  ב-8 בנובמבר היה עדכון חוזר מנכ"ל מיוחד

מאיר ואנונו:  ההנחיות לתקופת הבחירות עקב דחיית הבחירות

מאיר ואנונו:  הפסקה הראשונה מסבירה שהחוזר הזה, על רקע מצב החירום, מלחמה שהמדינה לא ידעה כמוה מעולם, ובמיוחד בתקופת בחירות

מאיר ואנונו:  הרציונל שעולה מחוזר המנכ"ל, ובמיוחד מסעיף 5, הוא שרצוי להקפיד על המצב הקיים ולמנוע מראשי רשויות לעשות מחטפים

מאיר ואנונו:  בגלל זה, אין אישור למנות עובדים, לפטר עובדים, להעלות דרגה וכן להביא עוד תקציב לשנת 2024 – יכולה להעביר רק המועצה החדשה שתיבחר

מאיר ואנונו:  וכן, יש הגבלות לצו הארנונה ועוד

מאיר ואנונו:       הרציונל הזה להקפיא את המצב הקיים הוא נכון

מאיר ואנונו:  ויש צורך לבצע את ההקפאה משתי סיבות עיקריות

מאיר ואנונו:  הראשונה היא שאנחנו במצב מלחמה וכל תשומת הלב אמורה להיות מרוכזת במאמץ המלחמתי שכולנו שותפים לו

מאיר ואנונו:  הסיבה השנייה היא שאנחנו לאחר ה-31 באוקטובר 2023, שזה התאריך שבו היו אמורות להתקיים הבחירות לאחר חמש שנות כהונה שהסתיימו

מאיר ואנונו:  לאחר התאריך הזה, ראש המועצה מכהן עקב המצב הבטחוני ולא שנבחר כדין לאחר חמש שנות כהונה שהסתיימו

מאיר ואנונו:       שתי הסיבות האלה מביאות לכך שצריכה להיות הקפאה של כל המצב הקיים

מאיר ואנונו:  כלומר, כל מה שהיה בתוקף עד 31 באוקטובר 2023 צריך להישאר כפי שהוא ללא אפשרות לשינוי, עד 31 בינואר 2024

מאיר ואנונו:  נראה שבחוזר המנכ"ל של ה-8 בנובמבר 2023, כאשר נכתב בסעיף 5 לשעת חירום שראש רשות אינו יכול לפטר עובדים לפי סעיף 151 לפקודה לא נלקחו בחשבון מצבם של נבחרי ציבור המכהנים בתקופה זו

מאיר ואנונו:  ויש ראשי רשויות שמנצלים פרצה זו להתחשבנות פוליטית-אישית, וחמור מכך כדי לשפר את מצבם לקראת הבחירות

מאיר ואנונו:  זאת לא הייתה הכוונה של חוזר המנכ"ל, והוא מנוצל לרעה על ידי ראשי הרשויות, ויש לתקן את העיוות הזה

מאיר ואנונו:  אני פונה אליכם, חברי הוועדה הנכבדים, אני מבקש מכם לפעול לתיקון המצב הלא-תקין והלא-הוגן שנועד כל כולו להשפיע בצורה לא הוגנת על תוצאות הבחירות

טלי גוטליב: אני בטוחה שיושב-הראש והוועדה יוציאו מכתב לשר שאנחנו מבקשים לתקן את חוזר המנכ"ל

טלי גוטליב:  זה כל מה שאנחנו יכולים לעשות

מאיר ואנונו: סליחה, אני רוצה להקריא בכמה שורות את מכתב הפיטורים שלי

מאיר ואנונו:  "הנדון: שלילת סמכויות והפסקת תשלום שכר

מאיר ואנונו:  הריני להודיעך כי בהמשך לשלילת סמכויות שהואצלו עליך בנושא תפעול ותחזוקה מלפני מספר חודשים", הוא לא ציין שזה עשרה חודשים, "סמכויות שיואצלו בישיבה 22/18 – 16 ולאור העובדה כי אינך לוקח חלק מהותי ופעיל בעבודת המועצה מזה זמן רב, הנה שולל לאלתר גם את סמכויותיך בנושא התיירות ככל שהיו וכלל שהואצלו עליך כממלא מקום וסגן ראש המועצה בישיבה 22/18 - 16

מאיר ואנונו:  לאור האמור לעיל ובהתאם להוראות הדין וכדי להביא להתנהלות תקינה וראויה בשימוש משאבי המועצה, הנני להודיעך כי נשללת ממך הזכות לקבלת שכר או תגמול מכל שהוא ממועצת זכרון יעקב

מאיר ואנונו:  בהמשך לכך, הנך מתבקש לפנות את משרד סגן ראש המועצה לאלתר"

מאיר ואנונו:  אין קשר למצב

חנוך דב מילביצקי: ברור לגמרי

חנוך דב מילביצקי:  השימוש במשאבים הוא חשוב

חנוך דב מילביצקי:  שלום אזרד, בבקשה אדוני

שלום אזרד: מזלך שפר עליך, קיבלת מכתב

שלום אזרד:  אנחנו קיבלנו בסמס

שלום אזרד:  שלום אזרד, סגן וממלא מקום ראש מועצת גדרה

שלום אזרד:  לא אלאה אתכם, לא אחזור על הדברים

זאב אלקין: פשוט בזכרון עובדים יותר מהר מגדרה

זאב אלקין:  זה הסיפור

שלום אזרד: באמת, כל הדוברים מיצו את הדברים ואמרו את הנקודה הנכונה

שלום אזרד:  אפילו אני רואה שהוועדה פה הייתה יצירתית ודנה פה גם בנושא החל"תים, ואני בטוח שהיא תמצא את הדרך להצטרף אלינו

שלום אזרד:  את ההשפלה הזאת צריכים להוריד

שלום אזרד:  אנחנו גם אנשי משפחה, אנחנו צריכים לפרנס

שלום אזרד:  אי אפשר באבחה אחת, ברגע אחד, בגלל שאני לא תומך בראש הרשות לבוא ולעשות לנו את זה

שלום אזרד:  וגם, הוא חיכה, איך שההודעה הייתה על זה שדוחים את הבחירות, אז הוא עשה את הדבר הזה

שלום אזרד:  תודה רבה לכם

חנוך דב מילביצקי: תודה לכם

מאיר ואנונו: אני רק אוסיף משפט אחד

מאיר ואנונו:  אני נותן דוגמה

מאיר ואנונו:  אני השנה לא לקחתי ימי חופש, וברגע שהוא שלח לי את המכתב אני מפוטר

מאיר ואנונו:  גם לא מגיע לי את ימי החופש, מעל 14 יום שמגיע בחוק

טלי גוטליב: זה לא סביר

נאור שירי: יש שלטון מקומי פה?     

חנוך דב מילביצקי: אני רוצה לשמוע את משרד הפנים לפני השלטון המקומי

חנוך דב מילביצקי:  יש פה מישהו ממשרד הפנים? דב לסקר, בבקשה אדוני

דב לסקר: דב לסקר, מנהל תחום מדיניות ובקרה באגף בקרת הון אנושי ברשויות המקומיות

דב לסקר:  מדברים פה הרבה על תיקון חוזר מנכ"ל, שכתוב שם שאסור לפטר או למנות עובדים

דב לסקר:  מה שלא מתייחסים זה שפשוט הובאה החקיקה ומדובר על ראשי רשויות שלא מתמודדים

דב לסקר:  לא מדובר על ראשי רשויות בכללי

דב לסקר:  מה שהובא פה בחוזר מנכ"ל, מה שציינת על כך אסור למנות עובדים ואסור לפטר עובדים – מדובר על ראש רשות שלא מתמודד

דב לסקר:  וזה בחוק

דב לסקר:  מובא פה בחוזר המנכ"ל החוק

דב לסקר:  סעיף 27א לחוק

דב לסקר:  בעניין הזה, לא הקפיאו את המצב בעניין הזה, הקפיאו את המצב לראש רשות שלא מתמודד

דב לסקר:  לעניין הסגנים, המחוקק לא מצא מקום לתגמל חברי מועצה

דב לסקר:  לא מצא מקום

קטי קטרין שטרית: אז זה לא, אני לא יודעת, אני מצטערת, אולי לא הבנתי אותך

קטי קטרין שטרית:  ראש רשות שלא מתמודד יכול לפטר?     

וליד טאהא: לא יכול

וליד טאהא:  הפוך

דב לסקר: ראש רשות שלא מתמודד לא יכול למנות עובדים, לפטר עובדים, להעלות עובדים בדרגה ולחתום על שטרות

קטי קטרין שטרית: שלא מתמודד

נאור שירי: לא, אבל חוזר מנכ"ל נתן אפשרות - - -     

דב לסקר: לא

דב לסקר:  חוזר מנכ"ל לא נתן לו שום אפשרות

דב לסקר:  אתם בחוק נתתם לו אפשרות

נאור שירי: סבבה, בגלל הדחייה של הבחירות נתנו אפשרות לקיים

קטי קטרין שטרית: אבל אנחנו נמצאים גם בסיטואציה שונה לאור המלחמה

קטי קטרין שטרית:  דחינו גם את הבחירות

חנוך דב מילביצקי: רגע, רגע

חנוך דב מילביצקי:  בסדר, אני רוצה לשמוע

חנוך דב מילביצקי:  לפני שאנחנו נותנים עצות מה נכון לעשות, אני רוצה לשמוע את כולם

קטי קטרין שטרית: לא, הנקודה היא להבין את זה

חנוך דב מילביצקי: בבקשה

דב לסקר: הנקודה היא שבנושא הזה הובאה החקיקה בחוזר המנכ"ל כשירות לציבור, זה מופיע בחוק, בחוק שאתם קיבלתם, בכנסת

דב לסקר:  לעניין הסגנים, נתחיל מכך שהמחוקק, כמו שאמרה ד"ר - - -     

חנוך דב מילביצקי: על שכר חברי מועצה אנחנו לא דנים עכשיו

חנוך דב מילביצקי:  הלאה

חנוך דב מילביצקי:  סגנים

דב לסקר: שנייה, לא באה לתגמל נבחרי ציבור ברשויות המקומיות

דב לסקר:  אין תגמול לנבחרי ציבור ברשויות המקומיות

דב לסקר:  כן באה ואמרה "לחלק מהסגנים

דב לסקר:  עצם זה שאתה סגן לא אומר שארתה זכאי לשכר", אלא אומרת "לחלק מהסגנים אפשר לתת שכר

דב לסקר:  אפשר לתת שכר, לא חייב לתת שכר"

חנוך דב מילביצקי: כן, אדוני, אבל - - -     

דב לסקר: זה מובן

חנוך דב מילביצקי: לא, לא, לא

חנוך דב מילביצקי:  אני אגיד לך למה ההתייחסות הזאת מפריעה לי

חנוך דב מילביצקי:  תהיה איתי רגע

חנוך דב מילביצקי:  לבוא ולתת לי סקירה אקדמית על מה החוק אומר זה נחמד

חנוך דב מילביצקי:  בפועל, כמו שאתה יודע היטב, יש פרקטיקה

חנוך דב מילביצקי:  והפרקטיקה הנהוגה היא שכל עירייה מנצלת, וזה שיקול פוליטי של ראש המועצה או ראש העיר המכהן את המקסימום של הסגנים שלהם ניתן לתת שכר לפי גודל העיר

חנוך דב מילביצקי:  זה לא איזשהו משהו שאפשר

חנוך דב מילביצקי:  כן, אולי החוק כותב "אפשר"

חנוך דב מילביצקי:  בפועל, הרבה מאוד שנים, בטח ב-20 או 25 השנים האחרונות יש פרקטיקה נהוגה שבה סגנים שכר זה מטבע עובר לסוחר במשא ומתן קואליציוני, שזה חלק ממה שראש העיר שם ממנה

חנוך דב מילביצקי:  עזוב שלסגן יש תפקידים, יש לו דברים אחרים

חנוך דב מילביצקי:  יש הרבה עיריות, אני יכול להגיד לך, שבהן הסגן לא עושה כלום כי ראש העיר לא נותן לו לעשות כלום

חנוך דב מילביצקי:  בסדר? הוא סגן בשכר וזה מה שהוא עושה – סגן בשכר

חנוך דב מילביצקי:  אבל לבוא ולהתייחס לזה כאילו השכר הוא איזשהו משהו – לא, זה לא

חנוך דב מילביצקי:       ואנשים שעובדים במשך קדנציה ומקבלים משכורת, ובא עכשיו, ואני מדבר על אחרי אני לא מדבר על החלטות שהיו לפני – שראש רשות בא ואחרי שהוא שומע שהבחירות נדחות הוא מתחיל לעשות חשבונות פוליטיים ולפטר אנשים ולשלוח את פרנסתם בזמן מלחמה בגלל שיקולים פוליטיים, זה לא משהו שאנחנו יכולים להתייחס אליו כאיזשהו היגיון משפטי שאפשר לתת בשכר

חנוך דב מילביצקי:  לא

חנוך דב מילביצקי:  זו הפרנסה של הבן-אדם

חנוך דב מילביצקי:  זו הפרנסה של הבן-אדם, וצריך להתייחס לזה באופן הזה

קטי קטרין שטרית: לא רק זה

קטי קטרין שטרית:  מי שנבחר כסגן, יש גם מאחוריו ציבור שבחר בו מתוך ידיעה שהוא הולך עם ראש העיר

קטי קטרין שטרית:  אחרת הוא לא היה בוחר

קטי קטרין שטרית:  אז עכשיו מה שאתם עושים זה נותנים לגיטימציה רק לגוף מסוים, והסגן שבא עם קבוצה של אנשים, הרי, הוא לא נבחר מחסדי השם, הוא נבחר כי הציבור - - -     

חנוך דב מילביצקי: חסדי השם יש בכל מקום

קטי קטרין שטרית: זה קודם כול ברור, אבל זה לא שהשם הוריד אותו מהשמיים למטה

קטי קטרין שטרית:  הוא פשוט נבחר על ידי האנשים

וליד טאהא: הבוחרים הורידו אותו, לא השם

קטי קטרין שטרית: זה מה שאמרתי עכשיו

קטי קטרין שטרית:  הבוחרים בחרו בו, יש אחריו ציבור שאתם לא מייחסים

קטי קטרין שטרית:  זאת אומרת, אנחנו כל הזמן "דמוקרטיה" בעיקר השנה הזו

קטי קטרין שטרית:  אתה יודע, כולם השתמשו במילה "דמוקרטיה", ואיפה פה התהליך הדמוקרטי – ואני מדברת על משרד הפנים – של לבוא ולהגיד "יש פה ציבור מאחורי האיש הזה, ונטלו ממנו הזכויות שלו, גם הפרנסה שלו", וכביכול, אתה יודע, אתם לא עושים עם זה שום דבר

קטי קטרין שטרית:  הייתה צריכה לבוא איזושהי חשיבה

קטי קטרין שטרית:  עזוב את העוצמות שנותנים לראש העיר

קטי קטרין שטרית:  עזוב את העוצמה

קטי קטרין שטרית:  נותנים לו עוצמה גדולה מאוד

קטי קטרין שטרית:  זה בסדר, הוא ראש עיר, הוא נבחר, הכול טוב

קטי קטרין שטרית:  אבל איפה ההגנה כלפי אותו סגן שגם הוא נבחר, והוא נבחר בתהליך דמוקרטי

קטי קטרין שטרית:  שם אתם לא מזכירים כלום

דב לסקר: אני אמשיך במה שהתחלתי

חנוך דב מילביצקי: רגע, חבר הכנסת אלקין, בבקשה

זאב אלקין: אני פונה אליך

זאב אלקין:  אני חושב שאתם מפספסים פה משהו

זאב אלקין:  אתה מצטט את החוק

זאב אלקין:  החוק הוא מאוד ברור

זאב אלקין:  החוק מתייחס בדרך כלל לסיטואציה רגילה, לא לתקופת בחירות

זאב אלקין:  בעצם בניית הקואליציה, האם ראש העיר רוצה שיהיו לו סגנים בשכר, לא יהיו סגנים בשכר, מתנה את זה בסמכויות

זאב אלקין:  עושה רגולציה למצב הזה, וגם על זה צריך לתת את הדעת, אבל זו סוגייה בפני עצמה

זאב אלקין:  אנחנו נמצאים במצב אחר לגמרי

זאב אלקין:  אנחנו נמצאים במצב של בחירות, כשראש עיר בפועל מפעיל סוג של סחטנות על הסגן שלו ואומר לו "אתה לא הולך איתי או הולך נגדי אז אני סוג של מפטר אותך כי אני לוקח לך סמכויות ושכר"

זאב אלקין:  עכשיו, מה שמגן בדרך כלל על סגן במצב כזה במצב רגיל, בשנת בחירות רגילה, זה לוחות זמנים שהם יחסית צפופים

זאב אלקין:  ולכן, אם יש פגיעה היא פגיעה מוגבלת

זאב אלקין:  אנחנו במצב חריג, לכן זה לא רלוונטי לצטט את החוק הרגיל

זאב אלקין:       אנחנו במצב שהבחירות התארכו שלא במכוון בגלל המצב של המלחמה ונדחו בשלושה חודשים

זאב אלקין:  זאת אומרת שבמקום שהמצב הזה יהיה סדר גודל של חודשיים, כן? בערך אחרי הגשת רשימות כשהדברים מתבהרים מי הלך נגד מי ומי הלך עם מי, אז לראש העיר יש חודש וחצי לנקוט בסנקציות, והוא בדרך כלל גם לא עושה את זה כי הנזק יהיה מרובה מהתועלת מבחינת תוקפו, בגלל שהוא יודע מראש שהתקופה היא ארוכה הוא מפעיל את המנגנון הזה

זאב אלקין:  ופה חובתה של המדינה, שהיא זאת שדחתה את הבחירות לאור המצב החריג של המלחמה, חובתה גם לתת הגנה ייעודית, שזה לא דומה לתקופה הרגילה

זאב אלקין:  וצריך לקחת את זה בחשבון

זאב אלקין:       ולכן, אתם כרגולטור, כמשרד הפנים, חייבים פה להתערב במכתב מיוחד לראשי הרשויות ולהגיד שבנוסף לחוק וכל מה שיש, בסיטואציה המיוחדת שנוצרה אתם דורשים שזה יעבור איזשהו תהליך של אישור של משרד הפנים, איזשהו סוג של שימוע, על מנת לוודא שאין פה שימוש של סחטנות לטובת תהליך פוליטי

זאב אלקין:  ועוד בזמן מלחמה שפוגע בתפקוד הרשות

נאור שירי:  אני יכול להבין שנייה? כי שאלנו בתחילת הדיון ועדיין אין תשובות – מה היקף התופעה?     

וליד טאהא: לפי השאלה אני רוצה לומר משהו

חנוך דב מילביצקי: כן, בבקשה

וליד טאהא: תודה יושב-הראש

וליד טאהא:  ברור שהנושא של סגני ראשי רשויות נפל בין הכיסאות בחוק האחרון שהעבירה הכנסת

וליד טאהא:  לגבי אלה שזכותם למנות או לא למנות, זה לא הנושא בכלל

וליד טאהא:  כי מי שהחליט לא למנות, אין אף נציג פה שאמר "רציתי להתמנות ולא הסכימו"

וליד טאהא:  יש פה אנשים שאומרים "בגלל שיקולים פוליטיים אנחנו מפסיקים לקבל את פרנסתנו"

וליד טאהא:  וברור שהנושא הזה צריך להיות מעוגן באיזשהו מקום

וליד טאהא:  ואם אין אותו בחוק והחוק באמת לא כלל אותו, התייחסנו לכל אלה שיצאו לחל"תים וכל מיני תפקידים שהתפטרו בגלל ההתמודדות ואז יכלו לחזור ויכלו לקבל את פרנסתם, אבל סגן ראש עיר שהוא במשרה פוליטית, כמו ראש עיר בדיוק שגם הוא במשרה פוליטית, כי אין פה שיקול ענייני אצל ראש העיר ושיקול לא ענייני אצל הסגן

וליד טאהא:  אז הסגן יעשה שימוש לרעה בסמכויות שהואצלו לו אבל ראש העיר לא, לא יעשה את זה

וליד טאהא:       לכן אני אומר, הסוגייה הזו נפלה בין הכיסאות, היא הייתה צריכה להיות מעוגנת בחוק

וליד טאהא:  בגלל שהיא לא עוגנה בחוק ויש את חוזר המנכ"ל שלכאורה מסדיר את זה אז אני חושב, יושב-הראש, באמצעות ועדת הפנים ויושב-ראש ועדת הפנים, צריכה לצאת המלצה מפורשת לשר הפנים, למנכ"ל משרד הפנים, שצריך לתקן את העוול הזה במיידי

וליד טאהא:  במיוחד שהכלי הזה, נעשה בו שימוש בתקופת בחירות לאחר שהבחירות נדחו

וליד טאהא:  צריך לעשות את זה באופן ברור

וליד טאהא:  תודה

חוה אתי עטייה: אדוני יושב-הראש, כמו שאימצנו אתמול בוועדת הפנים, וגם אתה שותף כחבר, אתמול היה דיון על שיפוי מעסיקים

חנוך דב מילביצקי: ועדת העבודה זה היה

חוה אתי עטייה: סליחה, בוועדת עבודה ורווחה אימצנו את המודל

חוה אתי עטייה:  הכנו במקביל הצעת חוק שהיא הוראת שעה שאומרת שאם לא ניתן לתקן חוזר מנכ"ל אז לחוקק הוראת שעה ולתקן את העוולה הזאת והלקונה

חוה אתי עטייה:  ומנגד, למשרד הפנים, כמו שאתה ציינת, שטיפלנו בדיונים באלה שלקחו חופשה, חל"ת, האם נשמע לך סביר שסגני ראשי הערים, ולא מדובר על ואנונו, סגני ראשי ערים שהם מכהנים כארבע שנים והם לא זכאים אחר כך לקבל דמי אבטלה

קריאה: אני לא בטוח שזה נכון מה שאת אומרת

קריאה: לא, זה לא נכון

קטי קטרין שטרית: לא, הוא מדבר על החופשה

קטי קטרין שטרית:  הוא דיבר על חופשה, מחלה

חוה אתי עטייה: סגן ראש עיר לא זכאי לקבל דמי אבטלה

קריאה: למה הוא לא זכאי?     

קריאה: זכאי, זכאי

מימון טולדנו: נכון, הוא לא זכאי

חוה אתי עטייה: בבקשה

חנוך דב מילביצקי: ברור שהוא זכאי

חוה אתי עטייה: אז אני רוצה לקבל התייחסות

נאור שירי: לדמי אבטלה הוא זכאי, הוא דיבר על משהו אחר

קטי קטרין שטרית: אבל ואנונו דיבר על חופשות מחלה שהוא לא יכול

חנוך דב מילביצקי: חבר'ה, אתם לוקחים את הדיון למקום לא נכון

חנוך דב מילביצקי:  אתם לוקחים את הדיון למקום לא נכון

חנוך דב מילביצקי:  חברים, תעשו הבחנה

קטי קטרין שטרית: לא, זו התייחסות שהם אמרו

וליד טאהא: הם מלינים על זה שהוא פוטר, לא על זה שהוא לא מקבל

איתי שונשיין: לא זכאי לקבל ימי חופשה מעבר - - -     

חנוך דב מילביצקי: זה לא פה בוועדת הפנים

חנוך דב מילביצקי:  ועדת הפנים לא דנה בזכויות סוציאליות

חנוך דב מילביצקי:  זה לא קשור, אבל אפשר לדבר על הרבה - - -     

איתי שונשיין: הכי חשוב זה סוגיית הפיטורים

איתי שונשיין:  הפיטורים והשכר

איתי שונשיין:  זה הכי קריטי

חוה אתי עטייה: הוועדה יכולה, באמצעות הובלתו של יושב-ראש הוועדה לחוקק הוראת שעה ולתקן את העוולה

חנוך דב מילביצקי: תודה

דב לסקר: אני אמשיך לדבר מהמקום שקטעו אותי

דב לסקר:  על מנת לתת שכר לסגן, המחוקק הסמיך את שר הפנים בסמכות שהואצלה למנכ"ל, והיה צריך לתת איזשהם תבחינים שעל בסיסים יינתן שכר ויהיו זכאים לשכר

דב לסקר:  לא כל הסגנים בשכר שאושרו על ידי מועצות מקבלים שכר

דב לסקר:  יש לפעמים סגן - - -     

וליד טאהא: אבל זה לא המקרה שדנים בו עכשיו, אדוני

וליד טאהא:  זה לא המקרה שדנים בו עכשיו

קטי קטרין שטרית: אתה ממשיך לדבר על זה

קטי קטרין שטרית:  לא כולם פיני בדש

קטי קטרין שטרית:  פיני בדש רוצה סגנים ללא שכר

קטי קטרין שטרית:  לא כולם פיני בדש

וליד טאהא: לא, תיגש לסוגייה שדנים בה עכשיו

קטי קטרין שטרית: כן, תתייחס לסוגייה

איתי שונשיין: אני דווקא חושב, חבר הכנסת מלביצקי, אני חושב שדווקא נכון שהוא מעלה את העמדה הזאת כי אני חושב שיש לנו טיעונים כבדי משקל אחר כך להראות את הצד האחר של העמדה שהוא מציג כרגע

איתי שונשיין:  וזה טוב שהוא מעלה את הקונסטרוקציה הזאת כי אחר כך אתם תבינו מה לנו יש להגיד מנגד

חנוך דב מילביצקי: אפשר להבין, רגע, מה שאני מבקש זה דבר אחד

חנוך דב מילביצקי:  אני, בכלל יש לי בעיה כזו באופי, שאני לא אוהב מידעים ומצגות

חנוך דב מילביצקי:  הדיון הזה הוא מאוד ממוקד

חנוך דב מילביצקי:  אוקיי? מטרתו מה עושים עם סגני הרשויות שפוטרו אחרי שהוחלט על דחיית הבחירות

חנוך דב מילביצקי:  אדוני, אני מבקש שתמסור לי את עמדתכם אחרי ששמעתם את כל מה שנאמר פה – מה לדעתכם, לשיטתכם, להמלצתכם, צריך לעשות? לא עכשיו, לא יודע, הרבה - - -     

קטי קטרין שטרית: להקריא את חוזר המנכ"ל

חנוך דב מילביצקי: לא, לא, לא

חנוך דב מילביצקי:  אני מנסה להבין מה עמדת משרד הפנים, כרגע איפה אני עומד

נאור שירי: אבל מותר לפטר

נאור שירי:  מה אתה רוצה שהוא יגיד לך? שמותר לפטר

חנוך דב מילביצקי: אין מחלוקת

חנוך דב מילביצקי:  אין מחלוקת שמותר לפטר

קטי קטרין שטרית: נאור, יש תהליך של פיטורים

קטי קטרין שטרית:  אבל הם לא עשו את זה

חנוך דב מילביצקי: חבר'ה, תקשיבו

קטי קטרין שטרית: זה מה שהם אומרים

חנוך דב מילביצקי: עוד לא שמעתי את משרד הפנים, עוד לא שמעתי את משרד המשפטים

חנוך דב מילביצקי:  בואו, בבקשה

חנוך דב מילביצקי:  כן

אורית רישפי: מרכז השלטון המקומי לא כאן? ראשי רשויות לא כאן? זה לא העניין שלהם?     

חנוך דב מילביצקי: הוזמנו ולא באו, כן

קריאה: יש להם בחירות

קריאה:  אגב, המעמד שלנו ושל ראש העיר הוא אותו דבר

קריאה:  שנינו - - -     

חנוך דב מילביצקי: בסדר

חנוך דב מילביצקי:  חבר'ה, די

חנוך דב מילביצקי:  כן, בבקשה, אדוני

דב לסקר: ככל שלא קיימת האצלת סמכויות, שלא קיימות סמכויות אופרטיביות פורמליות ומשמעותיות לסגן, נכון לעכשיו העמדה שלנו היא שהם לא זכאים לשכר

דב לסקר:  וככל שנלקחו הסמכויות, שזו סמכות של ראש הרשות, זה חלק מהסמכויות שלו, אז לאותו סגן כרגע אין זכאות לשכר

חנוך דב מילביצקי: לא הבנתי מה אתה אומר

חנוך דב מילביצקי:  תגיד בפשטות

דב לסקר: שככל שראש הרשות - - -      

חנוך דב מילביצקי: במשך קדנציה שלמה ראש הרשות החליט שתפקידו של הסגן הזה בעירייה הוא להשקות את הפרחים האדומים בעיר

חנוך דב מילביצקי:  זה תפקידו ובשביל זה הוא מקבל שכר

חנוך דב מילביצקי:  הוא לא משקה בעצמו, כמובן, הוא מוודא שהגינון משקה את הפרחים האדומים בעיר

חנוך דב מילביצקי:  זה מה שמראש, במשך 4-5 שנים עכשיו, היה תפקידו

חנוך דב מילביצקי:  זה מה שראש העיר החליט

דב לסקר: כי הסמכויות על פי חוזר מנכ"ל אמורות להיות בעלות משמעות ועם עשייה משמעותית

חנוך דב מילביצקי: מבחינת ראש העיר זה כנראה עשייה משמעותית, או ראש המועצה

דב לסקר: אני אומר - - -     

חנוך דב מילביצקי: אתם הולכים במקרה כזה, זאת אומרת, אני רוצה להבין משהו

חנוך דב מילביצקי:  אתם, משרד הפנים, אתם גם גוף מפקח, נכון? עכשיו, אם ראש רשות לא משתמש כדין בסמכויות שלו, ועולה לקופה העירונית, כמה זה סגן בשנה, איתי?      

איתי שונשיין: מיליון

חנוך דב מילביצקי: מיליון בערך

קריאה: לא

קריאה:  לא מיליון

חנוך דב מילביצקי: אין סיכוי

נאור שירי: קודם כול, זה משתנה מרשות לרשות

נאור שירי:  אתם סתם זורקים מספר

קריאה: 700,000 שקלים

חנוך דב מילביצקי: עלה למועצה שלו בין 2 ל-4 מיליון שקלים בקדנציה

חנוך דב מילביצקי:  זאת אומרת, לציבור שלו זה עלה 2 עד 4 מיליון שקלים בקדנציה

חנוך דב מילביצקי:  כי לשיטתכם הוא לא העניק סמכויות משמעותיות – אתם הולכים ללכת עליו עם חיוב אישי?      

דב לסקר: אם נבדק מלכתחילה, אנחנו בודקים את - - -     

חנוך דב מילביצקי: לא, כי מה אתה אומר לי? אתה אומר לי "תקשיב, הבן-אדם הזה, אני רוצה עכשיו, אם הוא פוטר ונלקחו לו הסמכויות אז בהכרח לא היו לא כאלה סמכויות חשובות, ולכן אפשר לפטר אותו"

דב לסקר: לא, זה לא מה שאמרתי

דב לסקר:  זה לא מה שאמרתי

חנוך דב מילביצקי: אם לא היו לו סמכויות חשובות, צריך ללכת לאותו אחד שפיטר עכשיו, שעכשיו נזכר לפטר, וצריך לבדוק בדיוק מה הוא עשה ולראות אם יש מקום לחייב אותו בחיוב אישי

וליד טאהא: חצי משפט, יושב-הראש

וליד טאהא:  אני מבין את זה ככה – ראש עיר שהשאיר את הסגן שלו בתפקיד אז זה בסדר, הוא ממשיך

וליד טאהא:  ראש עיר שמחליט ללכת בעקבות החוזר ולפטר את הסגן, אז הלך על הסגן

וליד טאהא:  ככה אתה אומר?     

דב לסקר: ראש עיר שנטל סמכויות מהסגן, על פי חוזר מנכ"ל, באותו רגע הוא לא זכאי - - -     

וליד טאהא: ומי שלא נטל והמשיך עם הסגן?     

חנוך דב מילביצקי: לא, אבל הנטילה הרי, הנטילה לא נועדה - - -     

איתי שונשיין: שתבינו כמה זילות יש פה בשכר של אדם

איתי שונשיין:  תבינו איזו זילות

איתי שונשיין:  איזו זילות באמירה הזאת שפוגעת במעמדו ובשכרו של אדם ובתנאים הפנסיוניים שלו

איתי שונשיין:  הפכו את זה פשוט לחוכא ואטלולא

איתי שונשיין:  בן אדם שם את כל מרצו, כל יהבו, משלם פנסיה, דואג לילדים שלו - - -     

קריאה: את הנקודה הבנו

איתי שונשיין: ובגלל שלקחו לו את הסמכויות בשני משפטים לא מגיעה לו שום הגנה

איתי שונשיין:  כי ככה החליטו בחוזר מנכ"ל משרד הפנים

איתי שונשיין:  וזאת, אני אומר לכם, עוולה שבמשך שנים משרד הפנים הולך ומנציח, ומנציח, ולא מתקן

איתי שונשיין:  וזה פשוט בושה וחרפה

איתי שונשיין:  והדבר הזה צריך לזעוק לשמיים

איתי שונשיין:  כי אין פה עדיפות ואין פה אנשים טובים יותר או טובים פחות

איתי שונשיין:  האם מעמדו של מנהל אגף גינון גבוה יותר ממעמדו של הסגן בהינתן שהוא מקבל שכר וההוא לא יכול לקבל? בהינתן בכך שהוא יכול לקבל תנאים פנסיונים והוא לא? בהינתן בכך שהוא יכול ללכת ולקבל את זכותו לשימוע לפני פיטורים והוא לא? מה עשינו פה? על זה צריך להתלונן

נאור שירי: אני ביקשתי בתחילת הדיון

נאור שירי:  אני מרגיש כאילו אני לא יודע משהו בשולחן

נאור שירי:  לכל בן אדם בשדרה הציבורית במדינת ישראל, הוא יכול להיות מפוטר

נאור שירי:  גם נבחר ציבור יכול להיות מפוטר

נאור שירי:  אף אחד פה לא מוגן מאיזה צו אלוהי

נאור שירי:  גם חבר כנסת

נאור שירי:  גם אתה יכול להיות מפוטר, למה שאני לא יודע מה אתה עושה פה כל היום, אבל אתה פה, אתה לא חבר כנסת

נאור שירי:  אתה אולי גם יכול להיות מפוטר

נאור שירי:  אני מרגיש שיש פה איזה משהו שאני לא מבין

נאור שירי:  מה היקף התופעה? מישהו יכול להסביר לי? כמה סגנים?     

איתי שונשיין: כרגע במלחמה או באופן כללי?         

נאור שירי: עכשיו

נאור שירי:  על מה הדיון?     

איתי שונשיין: כרגע יושבים פה ארבעה

איתי שונשיין:  ארבע או חמש רשויות כרגע

נאור שירי: כמה סגנים יש במדינת ישראל? 255 רשויות

נאור שירי:  סבבה, יש אלפים

מימון טולדנו: לא אלפים

נאור שירי:  אני שנייה רוצה להבין – אם אנחנו מדברים על ארבעה מקרים, חמישה מקרים, עשרה מקרים, בסדר? ואני מגזים

נאור שירי:  אפשר להבין מה הפרוצדורה? אפשר להבין למה הם פוטרו? אפשר להבין האם הם הלכו, נניח, נגד הסכם קואליציוני? האם הצביעו נגד, לא יודע, תקציב? עשו משהו?     

וליד טאהא: תומכים במתחרה

איתי שונשיין: אבל זה לא רלוונטי

נאור שירי: לא, זה רלוונטי

נאור שירי:  אני אסביר למה זה רלוונטי - - -     

חנוך דב מילביצקי: חבר'ה, תקשיבו לי טוב

חנוך דב מילביצקי:  לא רוצה לשמוע

חנוך דב מילביצקי:  הבא שמדבר פה בלי רשות בחוץ

נאור שירי: תודה רבה, יושב-הראש

נאור שירי:  אני, כדי להבין את התופעה רוצה להבין על מה אנחנו מדברים

נאור שירי:  האם עמדת משרד הפנים, ועמדת משרד הפנים היא שכן, אפשר לפטר סגן

נאור שירי:  כי יש תנאים ויש סייגים לזה

נאור שירי:  האם זה עמד בפני זה או לא עמד בפני זה? הראשון שיגן על נבחרי ציבור, ודווקא אלו שלא מקבלים שכר, זה אני

נאור שירי:  אני אומר את האמת

נאור שירי:  באתי משם, מכיר את הקשיים

נאור שירי:  גם אתה

נאור שירי:  אבל אני רוצה להבין מה התופעה

נאור שירי:  ואם עושים פה דיון במשך שעה, אני עדיין לא הבנתי מה התופעה

נאור שירי:  אז חמישה-שישה אנשים מתוך איזה 1,000-1,500 אנשים, מה עכשיו? רוצים לייצר חוק שאי אפשר לגעת בסגנים? לא, אוקיי

בני פרץ: לא

בני פרץ:  אני רוצה רגע לענות לו, ברשותך

חנוך דב מילביצקי: לפני שאתה עונה, לא צריך לענות לחבר הכנסת שירי

חנוך דב מילביצקי:  אני רוצה להבין, זאת אומרת, אם אני מבין נכון את עמדתך, כי יש לי עוד מישהו פה ממשרד הפנים שאני רוצה לשאול אותו כי נגמר לנו הזמן, ואני אומר לכם את זה כל הזמן

חנוך דב מילביצקי:  יש לנו מירב מהייעוץ המשפטי בזום, נכון? אפשר להעלות אותה ואחר כך גם את עורכת דין נעמי אברהם, רפרנטית שלטון מקומי בייעוץ וחקיקה, משרד המשפטים

חנוך דב מילביצקי:  בבקשה, מירב אמיר

חנוך דב מילביצקי:  בבקשה, גבירתי, עמדתך

מירב אמיר: כן, אני אחזור על מה שאמר דב ואני גם מצטרפת למה שנאמר פה לפניי

מירב אמיר:  ההחלטה למנות סגן או לפטר סגן היא החלטה פוליטית בעיקר שלה, ומשרד הפנים לא מתערב בשיקולים של הממנים או מפטרים

מירב אמיר:  משרד הפנים בודק את תקינות ההליך ובודק שאכן הואצלו סמכויות, ובוחן את הדברים האלה

מירב אמיר:  ואני חושבת שזה לא נכון שמשרד הפנים ייכנס לתוך מערך השיקולים, שהם שיקולים פוליטיים בעיקרם

מירב אמיר:  ולכן אנחנו לא בודקים את זה

חנוך דב מילביצקי: הבנתי

חנוך דב מילביצקי:  זאת אומרת שלשיטתך, העובדה, ואני לא מדבר פה על חיים רגילים

חנוך דב מילביצקי:  עוד פעם, אנחנו מדברים על מצב שבו יש הארכה של כהונה של ראש העיר באמצעים מלאכותיים וכתוצאה מזה הארכה של אותו זמן שבו הסגנים חשופים לאותה התחשבנות פוליטית שעולה להם בשכר שלהם – מבחינתך זה תקין, זה בסדר?     

מירב אמיר: זה לא מה שאני אומרת

מירב אמיר:  אני לא אומרת אם זה תקין או לא תקין

חנוך דב מילביצקי: אבל זה מה שאני מבקש ממך כייעוץ משפטי של משרד הפנים להסביר

חנוך דב מילביצקי:  אני רוצה להבין איך הדבר הזה תקין

חנוך דב מילביצקי:  הרי, אתם מתערבים בהרבה דברים שהם, בואו נגיד בעדינות, רף התקינות שלהם הוא הרבה פחות צועק מזה

מירב אמיר: אני אשיב

מירב אמיר:  משרד הפנים לא נכנס לשיקולים ולא בוחן את השיקולים, ולא בוחן את הסבירות של השיקולים

מירב אמיר:  אם סגן ראש רשות שהשיקולים שבגללם הפסיקו לו את השכר הם שיקולים שהם לא ראויים, יש אינסטנציות משפטיות שיכולות לבחון את זה

מירב אמיר:  זה פשוט לא נכון שאנחנו כפקידים במשרד הפנים נעשה את זה וניכנס לתוך מארג השיקולים הפוליטיים

חנוך דב מילביצקי: אני לא מדבר על בכלל, אני מדבר על עכשיו

מירב אמיר: אבל גם עכשיו

מירב אמיר:  גם עכשיו

מירב אמיר:  בסופו של דבר, הרי, כל מקרה הוא צריך להיבחן, לכאורה, לגופו

חנוך דב מילביצקי: מי בוחן אותו?     

קריאה: למה "לכאורה"?     

חנוך דב מילביצקי: מי בוחן אותו? מי בוחן את המקרים?     

מירב אמיר: אני לא חושבת שמשרד הפנים הוא הגוף הראוי לבחון

חנוך דב מילביצקי: אז מי ראוי, לשיטתך, לבחון את המקרים האלו?     

מירב אמיר: בית משפט

חנוך דב מילביצקי: בית משפט, הבנתי

חנוך דב מילביצקי:  תודה רבה, גבירתי

חנוך דב מילביצקי:  משרד המשפטים, עורכת דין נעמי אברהם, רפרנטית שלטון מקומי, ייעוץ וחקיקה

יעל אלזה בלוך: למשרד המשפטים עדיין אין עמדה, ונעמי אברהם בזום

יעל אלזה בלוך:  אם אתם רוצים היא תוכל להגיד את זה בעצמה, אבל אין עדיין עמדה

יעל אלזה בלוך:  אם צריך נגבש עמדה ונעביר, אבל כרגע אין עמדה

חנוך דב מילביצקי: יפה

חנוך דב מילביצקי:  זמננו הולך ותם, אז מה שאני מבקש זה כזה דבר: היום אנחנו ב-11 בחודש; אני מבקש עד שבוע הבא – עד ה-18 בחודש – לקבל את עמדת משרד המשפטים ואת עמדת משרד הפנים בנושא הזה

חנוך דב מילביצקי:  אני מקווה שאני מדבר בשם חברי הוועדה כולם, ואם לא – תתקנו אותי: לשיטתנו, בגלל שאנחנו מצויים במצב מיוחד שבו יש הארכה של כהונת ראש העיר מעבר לזמן הקצוב, וכתוצאה מזה אירעו מספר מקרים שבהם ראש העיר החליט לאחר שנודע לו, ואני לא מדבר על מקרים קודם, אני מדבר רק על מקרים שבהם לאחר שנודע שהכהונה הולכת להיות מוארכת בגלל מצב המלחמה, אם, דרך אגב צריך להבין – נכון שהחוק קובע עכשיו 30 בינואר עם אפשרות הארכה ל-27 בפברואר

חנוך דב מילביצקי:  אבל כולנו מבינים שאנחנו יכולים לקום מחר בבוקר או עוד שעה ולהיות באירוע אחר לחלוטין שבו לא ינואר, לא פברואר, וגם לא אפריל ומאי

חנוך דב מילביצקי:  ואי אפשר, כשמאריכים את הדבר הזה, הרציונל להארכה הזאת היה בדיוק למנוע את העיסוק בפוליטיקה, למנוע את כל הפוליטיקה הקטנה של הבחירות, ולתת לאנשים ולעיר אפשרות להתגלגל הלאה כפי שעשתה קודם

חנוך דב מילביצקי:       בעינינו, העובדה שיש ראשי רשויות שמנצלים את התקופה הזו לפטר סגנים שהיו עד אותה העת סגנים בשכר, היא תופעה שמעוררת תמיהה בלשון עדינה

חנוך דב מילביצקי:  אני לא רוצה להשתמש כרגע במילים חזקות יותר

חנוך דב מילביצקי:  ולעמדתנו, צריך להיות גוף שבודק את המקרים האלה

חנוך דב מילביצקי:  לא לשלוח אותם עכשיו לבתי המשפט שגם ככה עובדים בסוג של לא יודע איך, ועכשיו עוד חודשים עד שהדבר הזה

חנוך דב מילביצקי:  צריך להיות גוף

נאור שירי: מה, משרד הפנים, מה זה? הוא הרגולטור

חנוך דב מילביצקי: משרד הפנים, משרד הפנים, ועדה מיוחדת

חנוך דב מילביצקי:  אם אתם רוצים, מבחינתי אפשר לעשות את זה פה בחדר

חנוך דב מילביצקי:  גוף שיבוא ויבדוק כל מקרה לגופו, יבין ויקבל נימוק מפורט מראש העיר מה היה כל כך בוער לפטר אותו עכשיו

חנוך דב מילביצקי:  בדיוק להבדיל שלא מפטרים חייל במילואים, אלא אם כן יש אישור מיוחד, או שאסור בכלל

חנוך דב מילביצקי:  כמו שלא מפטרים עובדת בהיריון אלא אם כן יש ועדה שמאשרת את הדבר הזה

חנוך דב מילביצקי:  פה אנחנו נמצאים, לדעתי, במצב מאוד-מאוד דומה

חנוך דב מילביצקי:  ההנחה היא שפיטורים שנעשים בעת הזאת לאחר שנודע על הארכת הכהונה של העיר המכהן, היא פיטורים שנעשו שלא כדין משיקולים זרים

חנוך דב מילביצקי:  זו ההנחה

חנוך דב מילביצקי:  זה לא הנחה כמו שיש במהלך העסקים הרגיל

נאור שירי: אני קצת מסתייג

קטי קטרין שטרית: אדוני יושב-הראש, יש לי הערה

נאור שירי: כי זה סיכום שלך וזה לגמרי לגיטימי, אבל אני מסתייג

חנוך דב מילביצקי: אז בוא תגיד לי

גלעד קריב: רגע, תנו לי לדייק את המחלוקת ולנסות לעזור

קטי קטרין שטרית: רגע, אולי לפני רק עוד הערה קטנה

קטי קטרין שטרית:  אנחנו שוכחים שכשיש בחירות מוניציפליות מגיעים עם שני פתקים – פתק אחד של ראש העיר ופתק שני של המפלגה שאתה בוחר

קטי קטרין שטרית:  עכשיו, אין צל של ספק שכשאתה בוחר, הרי, כל ההסכמים הקואליציוניים נעשים הרבה לפני הבחירות, אז אתה בוחר את ראש העיר

קטי קטרין שטרית:  אותה מפלגה שבחרה את הסגן גם בחרה את אותו ראש עיר מתוך ידיעה שהם הולכים ביחד

ירון לוי: לא, לא

ירון לוי:  זה לא מדויק

ירון לוי:  ממש לא

קטי קטרין שטרית: מה זאת אומרת "לא מדויק"? אז הוא ממנה אותו סתם ככה להיות סגן? בוא, אני 15 שנה הייתי בשירות המוניציפלי, ולא הייתה אף פעם שסגן הגיע ככה משמיים

וליד טאהא: לפי הסכם קואליציוני בתוך הרשות

קטי קטרין שטרית: היו הסכמים, אבל ההסכמים האלה הם טרום

קטי קטרין שטרית:  הם טרום

קטי קטרין שטרית:  הם מגיעים לפני

ירון לוי: לא תמיד

קטי קטרין שטרית: אבל הנקודה היא שזה לא ייתכן שמשאירים את הסגן ערום ללא שום הגנה של משרד הפנים

קטי קטרין שטרית:  זה משהו שהוא לא מובן לי

קטי קטרין שטרית:  אתה דיברת על שימוע, זה חייב להיות במשרד הפנים

קטי קטרין שטרית:  שימוע חייב להיות במשרד הפנים

נאור שירי: רגע, יש דיון המשך שבוע הבא?     

חנוך דב מילביצקי: לא, לא יהיה דיון

חנוך דב מילביצקי:  אני רוצה לקבל עמדה תוך שבוע, ולפי העמדה לראות

חנוך דב מילביצקי:  יכול להיות שאנחנו נקבל עמדה כזאת שנבין שאין מה לקיים דיונים

וליד טאהא: אני אגיד לך מה אני חושב כחבר הוועדה

חנוך דב מילביצקי: להריץ איזו חקיקה, אבל רגע, היועץ המשפטי, בבקשה

גלעד קריב: אני אנסה לדייק את המחלוקת

גלעד קריב:  אני חושב שהמחלוקת העיקרית היא לא עצם נטילת הסמכויות, כפי שכבר אמרו נציגי הסגנים ונציגי לשכת עורכי הדין

גלעד קריב:  המחלוקת היא לא האם אפשר ליטול סמכויות

גלעד קריב:  אני חושב שיש הסכמה שראש העיר, זה סמכויות שלו והוא יכול ליטול אותן מסגן ראש הרשות

איתי שונשיין: נכון

גלעד קריב: בעצם, המחלוקת היא האם במקרה הספציפי הזה של נטילת סמכויות בעת הזו – האם הם צריכים להמשיך לקבל שכר? כן או לא

גלעד קריב:  וזה מה שבעצם צריך להיות לפתחו של משרד הפנים ולפתחו של משרד המשפטים

קריאה: אני כן רוצה קצת לחדד

חנוך דב מילביצקי: אין מקום לחדד כרגע

קריאה: גם נטילת הסמכויות - - -     

חנוך דב מילביצקי: לא לחדד כרגע כלום

וליד טאהא: גלעד, יש קשר, הרי, בין הסמכויות לבין עצם התפקיד של סגן

וליד טאהא:  כי הוא מכהן כסגן כי נתנו לו סמכויות לעשות

איתי שונשיין: לא נכון

איתי שונשיין:  הוא מכהן כסגן כי המועצה בחרה בו

חנוך דב מילביצקי: חבר הכנסת טאהא, כרגע, מה שאני מבקש זה קודם כול לבדוק דבר כזה

חנוך דב מילביצקי:  אופציה אחת

חנוך דב מילביצקי:  אופציה שנייה היא לשקול אולי נכון לחייב במסגרת תיקון חוזר מנכ"ל משרד הפנים או כל דבר אחר שמקרה כזה יש להביא לאישור מועצה

חנוך דב מילביצקי:  ואז הדיון במועצה מהווה כשלעצמו - - -     

איתי שונשיין: שאם המועצה מפטרת אותו אלה כלל נבחרי הציבור

איתי שונשיין:  זה בעצם כל הציבור של אותה עיר פיטרה אותו ולקחה לו, והכול בסדר

איתי שונשיין:  זה דבר היחיד שאנחנו מבקשים – תביאו את זה למועצה

קטי קטרין שטרית: אבל מי במועצה יסכים להיות מספיק אמיץ כדי - - -     

חוה אתי עטייה: נכון, יפטרו אותו

איתי שונשיין: אני יכול לתת לך את הדוגמה של ואנונו, שאין לראש העיר רוב

איתי שונשיין:  וגם לי זה קרה לפני יותר מחמש שנים

איתי שונשיין:  וגם לראש עיריית ראשון לציון, כשהוא היה סגן לא הצליח לפטר אותו דב צור כי לא היה לו רוב, אבל הוא לקח לו את הסמכויות

קטי קטרין שטרית: אתם עושים הנחה למשרד הפנים

קטי קטרין שטרית:  כשמשרד הפנים רואה את הבר עלוב שקצת לא מתנהל כפי שצריך מייד מרימים שימועים וחיוב אישי והכול

קטי קטרין שטרית:  פה אתם לבד

קטי קטרין שטרית:  אתם לבד

איתי שונשיין: גבירתי, אנחנו נסתפק בתיקון חוזר המנכ"ל לעניין נטילת השכר דרך המועצה בפיטורים

איתי שונשיין:  אנחנו נסתפק בזה בשלב הזה

חוה אתי עטייה: של מי הסמכות? רק של משרד הפנים?     

איתי שונשיין: בשלב הזה

איתי שונשיין:  אלא אם כן תהיה חקיקה ראשית בנושא

חנוך דב מילביצקי: אדוני ממשרד הפנים, הבנת מה נדרש ממך?     

דב לסקר: כן

חנוך דב מילביצקי: נהדר

חנוך דב מילביצקי:  גבירתי ממשרד המשפטים? יהיה תוך שבוע?     

יעל אלזה בלוך: כן, יהיה תוך שבוע

חנוך דב מילביצקי: אפשר גם אפילו להקדים עם זה כי אנחנו בשלוף

יעל אלזה בלוך: אין בעיה, נקדים

חנוך דב מילביצקי: תודה רבה לכולם, הישיבה נעולה